भोजपुरी में पढ़ें: नया कृषि कानून पर आखिर एतना हंगामा काहें | new agricultural law market system commission agent BJP government farmer in Bhojpuri nodakm– News18 Hindi\nकुछु लोगन के आरोप बा कि एह कमीशन एजेंटन के6से लेके 12 परसेंट ले कमीशन मिलेला. अब नवका कानून के कारन कमीशन एजेंट के कौनो जरूरते ना रहि जाई.\nLast Updated : September 24, 2020, 13:14 IST\nरउवां सब जानते बानी कि सरकार हाले में खेती आ खेत से उपजल फल- अनाज, तरकारी आ ई कुल के बाजार के लेके तीन गो कानून बनवले बिया. बाकिर ई केहू नइखे बोलत कि किसान के अनाज वगैरह बेचे के घरी कमीशन एजेंट रहेलन स. ओकनी के एह बेचे- कीने में कमीशन मिलेला. कुछु लोगन के आरोप बा कि एह कमीशन एजेंटन के6से लेके 12 परसेंट ले कमीशन मिलेला. अब नवका कानून के कारन कमीशन एजेंट के कौनो जरूरते ना रहि जाई. ऊ रुपया बांचल, जवन किसान के लगे जाई. हालांकि सरकार मंडी सिस्टम खतम नइखे कइले. एह मंडी सिस्टम खातिर “एग्रीकल्चरल प्रोड्यूस मार्केट कमेटी (एपीएमसी)” आजादी का बाद से चलल आवता. ई कमेटी किसान के उपज के खरीद- बिक्री के देखभाल करेले. एही में कमीशन वाला सिस्टम बा. सरकार एपीएमसी के खतम नइखे कइले. बाकिर खुला बाजार प्रणाली में ओकर अहमियत कम हो जाई. अब के जाई कमीशन खियावे.\nसब कमीशनखोर घबड़ाइल बाड़े सन. पुरनका प्रणाली के खराबी ईहो बा कि मये चीनी मिल बंद हो गइली सन. किसान के गन्ना के उपज के दाम ठीक टाइम पर ना मिलत रहे. त ऊ चीनी मिल में काहें बेची? ओ घरी त कांग्रेस के सरकार रहे. काहें ऊ चीनी मिल बंद होखे दिहलस? त आईं नवका कृषि कानून के तरफ लवटीं जा. एकरा के समुझल कठिन नइखे.\nबारी- बारी से एकरा भीतर झांकीं जा.संसद में पहिला कानून पास भइल ह मूल्य आश्वासन पर जवना के नांव ह “किसान (बंदोबस्ती आ सुरक्षा) समझौता आ कृषि सेवा कानून”. सरकार दावा करतिया कि ए कानून से ठीका पर खेती करावे के रास्ता साफ हो जाई. एसे किसान के जोखिम कम हो जाई, काहें से कि ओकरा खेत के ठीका लेबे वाला फसल बोए के पहिलही रुपया देदी. अब आन्ही आओ, पानी आओ, किसान से कौनो मतलब नइखे. किसान थोक व्यापारी आ बड़ खुदरा व्यापारी, ईहां तक कि निर्यात करे वाला व्यापारी के भी अनाज बेचि सकेला. किसान के जानकारी पहुंचावल जाई कि आधुनिक तकनीक से कइसे खेती करे के चाहीं. आ सबसे बड़ बात ई कि ठीका खेती के बढ़ावा दिहल जाई. एमें बड़- बड़ कंपनी कौनो खास उपज खातिर किसान के खेत ठीका पर ली. ठीका के दाम पहिलहीं तय हो जाई. किसान के अच्छा दाम मिली.\nअब कुछ किसान संगठन के नेता आ राजनीति में विरोधी दल के कुछ नेता कहता लोग कि एह कानून से किसान अपने खेत में मजदूर नियर बनि जाई. केंद्र सरकार पश्चिमी देशन नियर खेती के माडल बनावे के चाहतिया. आ मंडी के का होई. जब किसान के अधिका दाम मिली त ऊ मंडी में त जइबे ना करी. त आढ़ती लोगन के का होई? त कुलि जिम्मा किसाने लेउ?\nदुसरका कानून पास भइल ह “कृषि उपज वाणिज्य एवं व्यापार- संवर्धन एवं सुविधा कानून”. सरकार कहतिया कि एह कानून से किसान अपना सुविधा के हिसाब से खेती के उपज कीनि आ बेचि सकेला. अब “एगो देश, एगो कृषि मार्केट” बनी. केहू कहीं भी आपन अनाज, फल, सब्जी कहीं बेंचि सकेला. एसे अधिका दाम मिले के संभावना बा. एह कानून में पैन कार्ड वाला कौनो आदमी, कंपनी आ चाहे सुपर मार्केट, किसान के माल कौनो जगह खरीद सकेला. कृषि माल के बिक्री, कृषि उपज मंडी समिति (एपीएमसी) में ही बेचे के शर्त खतम क दिहल बा. मंडी समिति के नियम के कारण किसान ओही मंडी में बेचे के मजबूर रहल ह. मंडी से बाहर खरीद पर कौनो टैक्स ना लागी.\nत विरोधी लोग आ मंडी सिस्टम के लोग कहता कि जब मंडी में किसान के माल ना बिकाई त न्यूनतम समर्थन मूल्य किसान कइसे पाई? न्यूनतम समर्थन मूल्य के गारंटी मिले के चाहीं. जे एह रेट से कम में कीनी ओकरा के जेल में डाले के नियम कइल जाउ. एह नया कानून में एगो अउरी डर प्रगट भइल बा कि किसान आ खरीदे/ खेती करे वाली कंपनी का साथे कौनो विवाद/झमेला भइल त अदालत में ना जाके एसडीएम आ डीएम यानी कलक्टर किहां जाए के नियम बा. त एसडीएम भा डीएम त राज्य सरकार के कर्मचारी ह लोग. ऊ लोग ऊहे करी जवन राज्य सरकार चाही. एमें किसान के फंसे के चांस बा.\nसरकार कहतिया कि अइसन अगर होई त केहू किसान आपन जमीन भविष्य में कौनो कंपनी के ना दी. एमें त कंपनिए के घाटा बा. विवाद होखे के चांस बहुते कम बा. व्यापारी कहतारन स कि नया कानून में साफे लिखल बा कि मंडी में किसान आई त मार्केट फीस लागी, आ मंडी में ना आई त मार्केट फीस ना लागी. त किसान अइसहीं फीस देबे का डरे दोसरा जगह आपन माल बेंचि दी. त हमनी के का होई. मंडी सिस्टम के अइसहीं भट्ठा बइठि जाई. सरकार कहतिया कि किसान के लुभावे खातिर मंडी के सुधार लोग. किसान के शोषण काह होखी?\nतिसरका कानून “एशेंसियल कमोडिटी एक्ट” में संशोधन क के पास भइल बा. एमें अनाज, खाद्य तेल, तिलहन, दाल, प्याज आ आलू वगैरह के एह एक्ट से बाहर क दिहल बा. माने अब ई कुल उत्पाद केहू कतनो मात्रा में भंडार में राखि सकेला. पहिले एगो सीमा से ज्यादा राखला पर जेल जाएके भी नौबत आ जात रहल ह. विरोधी लोग कहता कि तब त व्यापारी जमाखोरी कइके आ नकली अभाव देखा के अनाज के दाम बढ़ा सकेले सन. जमाखोरी पहिले पाप रहल ह, अब वैध हो गइल. त सरकार कहतिया कि ना, अगर अइसन भइल त पुरानका सिस्टम फेर लागू करा दिहल जाई. कानून बदल दिहल जाई. सरकार जनता के हित के खिलाफ ना जाई.\nत मोटा- मोटी ईहे बा नवका कृषि कानून. सरकार कहतिया कि पहिले एह कानून के लागू होखे दीं सभे. अगर किसान के घाटा होई त ऊ खुदे एह सिस्टम से अलग हो जाई. वोट हाथ से चलि जाई तवन अलग. अभी त किसान आत्महत्या करतारे सन. ओकनी के नया रास्ता चाहीं. का जाने ईहे रास्ता ओकनी के राहत दे.\nAgricultural Law Bhojpuri Articles Bhojpuri News


कलम का सहारे करिखाह कमाई करे का आरोप में राजीव शर्मा के गिरफ्तारी – टटका खबर\nJul 4, 2021 उत्तराखंड, उपचुनाव, कलम के कमाई, जनसंख्या विस्फोट, पुष्कर सिंह धामी, ममता बनर्जी, राजीव शर्मा\n(टटका खबर, अतवार, आषाढ़ अन्हरिया दशमी, 2078 विक्रमी)\nउत्तराखंड में भाजपा सरकार के नयका मुख्यमंत्री बनिहें खटिमा विधायक पुष्कर सिंह धामी. एह राज्य के मुख्यमंत्री बने वालन में ऊ सबले कम उमिर के होखिहें. एगो सैनिक पुत्र आ संघ के पसन्द वाला नेता पुष्कर सिंह धामी में राष्ट्रीयता, सेवा भाव, आ देशभक्ति के भाव का साथही अपना सहज मुस्कान से सामने वाला के प्रभावित करे के ताकत बा. देखल जाव कि बार बार सरकारी गोल बदले वाला उत्तराखंड के ऊ केरल बनावे में सफल हो पावत बाड़न कि ना. केरलो में हर चुनाव में सरकार बदले के परंपरा अबकी का चुनाव में टूट गइल बा. विद्यार्थी परिषद के कार्यकर्ता रहल धामी लखनऊ विश्वविद्यालय में शिक्षा ग्रहण कइलें. ओकरा बाद पुष्कर सिंह धामी उत्तराखंड में भारतीय जनता युवा मोर्चा के दू बेर प्रदेश अध्यक्ष बनलें आ बरीस 2002 से 2008 तक के छह बरीस में पूरा प्रदेश में जगहे-जगह घूम घूम के नवहियन के संगठित कइलें. खटीमा से ऊ दू बेर विधायकी के चुनाव जीतस बाड़ें.\nओने सुने में आवत बा कि एह नया चुनौती के मुकाबला करे खातीर कांग्रेसो आपन नया चुनावी टीम उतारी आ हरीश रावत के आपन चुनावी चेहरा बनावे के एलान कर सकेले.\nसंवैधानिक संकट के बहाने उत्तराखंड में अपना मुख्यमंत्री तीरथ सिंह रावत के इस्तीफा करवा के भाजपा पश्चिम बंगाल के मुख्यमंत्री ममता बनर्जी के वइसने संकट में घेरे के कोशिश में बिया. हो सकेला कि बंगालो में अइसन हालात बनि जाव कि समय रहते उपजुनाव करावल संभव ना हो पावे. आ तब ममता बनर्जी का साथही उनुका कुछ मंत्रियो पर आफत मँजरा सकेले. इहे सब कुछ सोचत ममता चाहत बाड़ी कि बंगाल में फेरु से विधान परिषद बनवा लीहल जाव. बाकिर एहू में लोचा ई बा कि ओकरा खातीर केन्द्र सरकार के मंजूरी चाही आ केन्द्र से ममता के संबंध कइसन बा से सभे जानत बा. वइसे ममता बनर्जी उपचुनाव लड़े खातीर आपन पुरनकी सीट भवानीपुर खाली करा लिहले बाड़ी.\nतृणमूल के राज्यसभा सदस्य सुखेंदु शेखर रॉय के कहना बा कि उत्तराखंड आ बंगाल में तुलना कइला के जरुरत नइखे. उत्तराखंड में अगिला साल चुनाव होखे वाला बा जबकि बंगाल में हालही में चुनाव करावल गइल रहुवे आ कवनो कारण नइखे कि उपचुनाव टारल जाव.\nकलम का सहारे करिखाह कमाई करे का आरोप में ईडी दिल्ली के एगो पत्रकार राजीव शर्मा के गिरफ्तार कइले बिया. राजीव पर आरोप बा कि ऊ पइसा ले के चीनी खुफिया अधिकारियन के देश के गोपनीय आ संवेदनशील जानकारी देत रहुवे. जान जाईं कि राजीव शर्मा के पिछलो साल सितंबर में दिल्ली पुलिस गिरफ्तार कइले रहुवे बाकिर तय समय सीमा में आरोप-पत्र दाखिल ना होखे का आधार पर अदालत ओकरा के जमानत दे दिहलसि. तब राजीव शर्मा के कहना रहल कि पुलिस ओकरा के झूठ मुकदमा में फँसावल बिया जबकि ऊ बेकसूर बावे.\nभारत के पहिलका शिक्षा मंत्री मौलाना अबुल कलाम आजाद के पोता फिरोज बख्त सुप्रीम कोर्ट में गोहार लगवले बाड़न कि अदालत देश में होखत जनसंख्या विस्फोट के काबू करे ला प्रभावी नियम, कानून आ दिशा-निर्देश तइयार करे के निर्देश देव केन्द्र सरकार के. उनुकर कहना बा कि देश के आधा से अधिका समस्या का पीछे जनसंख्या विस्फोटे कारण बा.


"गंगादेवी" एगो ट्रेंड सेटर फिल्म साबित होखी, कहले अभिषेक चड्ढ़ा – Anjoria\nसिनेमा भोजपुरी के मन मिजाज बाकी फिलिमन से अलगा होला. एहिजा लीक से अलगा हटते दर्शकन के हाजमा बिगड़े लागेला. अइसना में केहु लीक तूड़े का जिद पर कामयाबी से अड़ल रहे, त ओकर कोशिश बड़ाई के काबिल होखी. अभिषेक चड्ढ़ा अइसने निर्देशक हउवे जे अपना हर फिलिम में प्रयोग के तरजीह देले. उनुका पिछला फिलिमन ‘गंगा’, ‘गंगोत्री’, आ ‘वाह! जीजाजी’ का बाद अब ‘गंगादेवी’ एह बाति के एगो अउर सबूत पेश करी. गंगादेवी में कथानको का स्तर पर एगो प्रयोग भइल बा. फिल्म में कवनो शिवपुर के महिला सरपंच गंगादेवी के कहानी के आधार बनावले एगो साहसिक कदम बावे. पहिला बेर एह फिल्म से बैडमैन गुलशन ग्रोवर आ जया बच्चन के भोजपुरी दर्शकों से रु-ब-रु करावल जात बा.\nहालांकि बतौर निर्देशक अभिषेक चड्ढ़ा के खासियत ई बा कि ऊ ओह चीजन से छेड़-छाड़ ना करसु जवन भोजपुरी फिलिमन के आत्मा ह, लेकिन एकरा बावजूद उनुकर फ़िलिम लकीर के फकीर नज़र ना आवे. गंगादेवी के खास आकर्षण बाड़े अमिताभ बच्चन आ जया बच्चन. एह फिलिम में हर कलाकार के ओकरा परम्परागत इमेज से बाहर निकाल एगो प्रयोग करे के कोशिश भइल बा.\nई सब प्रयोग कतना सफल होखत बा ई आवे वाला समये बताई.\nअपना हर फिलिम में गंगा नाम राखे वाला अभिषेक चड्ढा अब “गंगाराम जी” के तइयारी में लागल बाड़े. कहलन कि अगर मौका मिलल त बड़का कलाकारन के लेके “गंगा किनारे वाला” नामो से एगो फिलिम जरूर बनइहे.


भोजपुरी गाना खातिर समर्पित साइट पर राउर स्वागत बा – BhojpuriGana\nभोजपुरी गाना खातिर समर्पित साइट पर राउर स्वागत बा\nPosted December 3, 2011 by Geetpremi\nभोजपुरी समाज आ संस्कृति में गीत गवनई के बहुत बड़हन महत्व होला. जीवन के हर मोड़ पर, हर मौका पर, तीज तेहवार पर, शादी बिआह पर, मौका कुमौका पर, होली दशहरा पर, फागुन चइत सावन में भोजपुरी गाना अपना पूरा रस का साथ मौजूद रहेला.\nभोजपुरी के गीत गवनई पारंपरिक रूप से निर्बाध रहल बा. कुछ लोग एकरा के अश्लीलता कहेला, कुछ लोग फूहड़पन. ओह विवाद मे पड़ला बिना अतना जरूर कहल जा सकेला कि भोजपुरी के आनन्द लेबे के बा त ओकरा पूरा नैसर्गिक रस का साथ लीं. मर्यादा के ध्यान जरूर राखीं बाकिर अलग अलग मौसम में, अलग अलग मौका पर, अलग अलग माहौल में एह मर्यादा के सीमा अलग अलग होला.\nवेबसाइट पर कवनो गीत के आनन्द लेत घरी अधिकतर लोग अकेले आ अपने जइसन रुचि वाला मण्डली में होला एहसे एहिजा मर्यादा के सीमा तनी दोसर होई. घर परिवार में सभका साथे आनन्द लेत घरी मर्यादा के सीमा रेखा तनी कम दायरा में होई, निर्बाध ना हो पाई.\nअँजोरिया हमेशा से खुलापन के समर्थक रहल बिया बाकिर बेहयाई आ फूहड़पन के ना. एहिजो कवनो विवाद उपजावल हमार मकसद नइखे बाकिर भोजपुरी गीत गवनई परोसे से पहिले कुछ बात साफ कर दिहल जरूरी बा. हर गीत गवनई से अँजोरिया के सहमत होखल जरूरी नइखे. अगर रउरा कवनो गीत मर्यादा के सीमा लाँघत बुझाव त आपन प्रतिक्रिया जरूर दीं. रउरा प्रतिक्रिया पर ध्यान जरूर दिहल जाई, मानल जरुरी नइखे. हमरा हर विचार से राउर सहमत होखल जरूरी नइखे, रउरा हर बात के मानल हमरा खातिर जरूरी नइखे.\nएहिजा पेश कवनो गीत गवनई के स्वामित्व पर कवनो तरह के दावा अँजोरिया परिवार के नइखे आ हर गाना ओकरा रचयिता, गायक गायिका, संगीतकार, प्रकाशक भा लेखनअधिकार स्वामी के ह. कवनो गीत गवनई पेश करे के मकसद ओहसे कमाई करे के नइखे बलुक भोजपुरी गीत गवनई के स्वाद दुनिया भर में पसरल भोजपुरियन ले चहुँपावे के बा.\nएह साइट पर हर गीत गवनई के वर्गीकरण ओकरा के गावे वाला, ओकर प्रकार, आ मौका के आधार पर कइल जाई. रउरा अगर कवनो गीत खोजत बानी आ त एहिजा आपन संदेश लिख डालीं. कोशिश कइल जाई कि ओकरा के खोज निकाल के एहिजा जोड़ दिहल जाव. अगर रउरा कवनो गीत गवनई के लिंक जोड़वावल चाहत बानी त उहो लिख डालीं.\nभोजपुरी के नयका गायक गायिका अपना बारे में जानकारी भेज सकेलें जवना के प्रकाशित करे के कोशिश कइल जाई. एहसे ओह लोग के नया नया लोग तक चहुँपे में सुविधा हो जाई.\nPosted in: आपन बाति | Tagged: भोजपुरी गाना |3Comments\nmujhe apne album songs uplod karana hai plz reply\nr/sir pls uplod my songs link youtube.com/aryan211000\nमन्ना लाल यादव\nअंजोरिया के ट्वीट


भोजपुरी में देश दुनिया के खबर (बियफे,2अप्रैल 2015) – टटका खबर\n(बुध, 1 अप्रैल के खबर)\nपेट्रोल आ डीजल के दाम में आजु बियफे के फेरू कटौती क दिहल गइल बा. दुनिया के बाजार में तेल के दाम घटला का चलते बियफे से पेट्रोल 49 पइसा आ डीजल में 1 रुपिया 21 पइसा के कमी हर लीटर पर कइल गइल बा.\nप्रधानमंत्री नरेन्द्र मोदी बुध का दिने ओडीशा में राउरकेला ले सरकारी इस्पात कारखाना देश के समर्पित कइलन. एह कारखाना में बारह हजार करोड़ रुपिया लगा के एकरा के आधुनिक बनावल गइल बा. एह मौका पर पीएम कहलन कि इस्पात बनावे में भारत अमेरिका से आगा निकल चुकल बा आ अब चीन के पछाड़ के दुनिया के सबले बड़हन इस्पात बनावे वाला देश बन जाई. कोयला घोटाला के चरचा करत कहलन कि पिछला सरकार में घोटाला का चलते कोयला एगो घटिया शब्द बना दिहल रहे जवना के उनकर सरकार देश खातिर हीरा में बदल दिहलस. बुधे का दिने सुप्रीम कोर्ट मनमोहन सिंह के कोयला घोटाला में जारी सम्मन के रद्द क दिहलसि.\nबियफे2अप्रैल के भगवान महावीर के जयन्ती देश भर में मनावल जाई.\nदेश में सबले अधिका दूध उत्पादित करे वाला राज्य बन गइल बा यूपी जहवाँ रोज 639 लाख लीटर दूध के उत्पादन होखे लागल बा.\nयूपी के स्वतंत्रता संग्राम सेनानियन भा उनका आश्रितन के मिलत पेंशन 8811 रुपिया से बढ़ा के 12000 हजार रुपिया महीना क दिहल गइल बा. लोकतंत्र सेनानियन के मिलत पेंशनो बढ़ा के दस हजार रुपिया क दिहल गइल बा.\nजौनपुर जिला के जफराबाद विधानसभा इलाका के सई नदी के नहोरा गड़हरघाट पर पुल बनावे के मंजूरी राज्य सरकार से मिल गइल बा. एह पर 1456 लाख रुपिया के लागत आई.\nसिद्धार्थनगर जिला के बन्द पड़ल जिला सहकारी बैंक के चालू करावे खातिर राज्य सरकार 45 करोड़ रुपिया जारी क दिहलसि. बाकी के धन जल्दिए नाबार्ड से जारी होखी. एह बैंकन में लोग के 54 करोड़ रुपिया जमा बा बाकिर बैंक बन्द रहला से लोग ओकरा के निकाल नइखे पावत.\nहिन्दी के पुरनिया साहित्यकार डॉक्टर कैलाश वाजपेई के बुध का भोर में नई दिल्ली के एगो निजी अस्पताल में निधन हो गइल.\nसोनिया के गोर चमड़ी पर दिहल बयान से गिरिराज सिंह पाछा हट गइलन. सोनिया गाँधी से लगवले अनेके कांग्रेसी नेता समय समय पर भाजपा के नेता लोग पर बदतमीज बयान देत आइल बाड़े आ ओह बयानन पर पोसुआ मीडिया कबो सवाल ना उठवलसि ना ही ओह पर बहस चलवललसि. बाकिर एह घरी हमेशा मौका के ताक में रहत बिया उहे मीडिया आ जबे मौका मिलत बा बवाल खड़ा कर देत बिया. हालही में बंगाल में एगो नन के रेप पर बड़हन बवाल खड़ा क दिहल रहे बाकिर जब पता चलल कि रेप करे वाला मुसलमान रहले आ एह मामिला के हिन्दू संगठनन से कवनो तरह के मतलब ना रहे तब सभे चुप्पी साध लिहले बा. चर्चो तब ढेर चरचराइल रहुवे बाकिर अब उहो मुँह बंद क लिहले बा आ अपना गलत बयानी खातिर केहू माफी माँगे ला तइयार नइखे.\nमेट्रोे मैन श्रीधरन के कहना बा कि भारतीय रेलवे के केंद्रीकृत खरीदारी में साँठगाँठ क के हर साल नाहियो त दस हजार करोड़ रुपिया के चूना लगावल जात बा रेलवे के. एह लूट में उपर से ले के नीचे ले रेल अधिकारी शामिल बाड़े.\nयमन के हिंसा में फंसल 358 भारतीय लोग के बुध का सबेरे मुंबई आ कोच्चि चहुँपला का बाद लोग राहत के साँस लिहल.\nशुक का दिन से बेंगलुरू में होखे वाला भाजपा के राष्ट्रीय कार्यकारिणी के बइठक के एजेंडा बियफे का दिने तय होखे वाला बा. एह बइठक में मोदी सरकार अपना दस महीना के शासन के ब्योरा पेश करी. हर कार्यकारिणी के संबोधित करे वाला लालकृष्ण आडवाणी एह बइठक में बोलीहें कि ना, एह पर अबले कवनो फैसला नइखे भइल. सुने में आवत बा कि खुद आडवाणी नइखन चाहत बोले के.\nक्रिकेट के अंतर्राष्ट्रीय संस्था आईसीसी के अध्यक्ष पद से इस्तीफा दे दिहले बाड़न बांगला देश के मुस्तफा कमाल. उनुका सबले खराब लागल कि विश्वकप देबे के मौका से महरूम क दिहल गइल उनका के आ श्रीनिवासन का हाथे विश्व कप दिहल गइल. कमाल कहलन कि आईसीसी इंडियन क्रिकेट काउन्सिल बन के रह गइल बा.\nझारखंड में थर्ड आ फोर्थ ग्रेड के सरकारी नौकरी अब बिहार भा यूपी के लोग के ना दिहल जाई आ सगरी नौकरी झारखंड के लोगे के दिहल जाई. एह बार में मुख्यमंत्री रघुवर दास के बयान बुध का दिने सरहुल मिलन समारोह में दिहल गइल.\nपिछला हफ्ता एगो मालगाड़ी से कचरा के एगो बानर के भइल मौत से नाराज ओकर साथी बन्दर तब से लगातार ट्रेन ड्राइवरन पर हमला क के ओह लोग के घवाहिल क देत बा. एह बीच अइसन तीन गो वारदात हो चुकल बा. ड्राइवर अपना के केबिन में बंद क के बाचत बाड़े ओह बानर से.\nमैट्रिक के परचा लीक भइला का चलते रद्द भइल परीक्षा दुबारा देबे खातिर बोर्ड 495 रुपिया के शुल्क माँगत बा. एह शुल्क का खिलाफ आरा के जैन कन्या पाठशाला आ अमीर चन्द बालिका उच्च विद्यालय के छात्रा बुध का दिने जम के विरोध जतवली आ कई घंटा ले जेल रोड के जाम क के राख दिहली.\nआरा टीसन का लगे लाईन पार करत एगो पचास बरीस के आदमी बुध का दिने राजधानी एक्सप्रेस से कटा के मर गइल. ओकरा के पहिचानल नइखे जा सकल अब ले. पुलिस लाश उठा के पोस्टमार्टम ला पठा दिहले बिया.\nआरा टाउन थाना इलाका के धनपुरा गाँव का लगे एगो मैजिक गाड़ी से कचरा के सात बरीस के एगो लड़िकी के मौत हो गइल. ड्राइवर गाड़ी छोड़ के भाग गइल. बाद में खिसियाइल लोग मैजिक गाड़ी के तहस नहस क दिहल.\nआरा के प्रखंडन से इंदिरा आवास के करीब सवा सात करोड़ रुपिया वापिस लवटि गइल काहे कि एह धन के इस्तेमाल समय पर ना करा सकल प्रशासन.\nरोहतास के विक्रमगंज एएस कालेज में जल्दिए फैशन डिजायनिंग आ नेटवर्किंग एंड हार्डवेयर के कोर्स शुरू करावे के जानकारी कालेज के प्राचार्य पत्रकारन के दिहलन.\nछपरा जिला के भेल्दी के भोलनापुर मध्य विद्यालय में छात्रवृति के रुपिया माँगे वाला विद्यार्थी के पिटाई क दिहलन प्राचार्य. ओकरा बाद खिसियाइल विद्यार्थी तोड़फोड़ मचा दिहलन. लइकन के कहना बा कि छात्रवृति के भुगतान के कागज पर पहिलही दस्तखत करा लिहले बाड़न प्राचार्य आ ओकरे बारे में पूछला पर लगलन गरियावे आ पिटाई करे. एह घटना का बाद प्राचार्य के विद्यालय से ट्रांसफर क दिहलसि प्रशासन.\nआठ महीना पहिले छपरा के भगवानपुर गाँव से भागल प्रेमी प्रेमिका के छपरा जंक्शन से आ पन्द्रह दिन पहिले सिवान के दरौली से भगावल लड़िकी के रसूलपुर चट्टी से ओकरा प्रेमी सहित पकड़ लिहलस पुलिस.\nगोपालगंज जिला के भोरे इलाका में वायरलेस मोड़ पर एगो सड़क हादसा में मंगल के रात एगो मोटरसाइकिल सवार के मौत हो गइल. मरे वाला मढ़ौरा के रहेवाला रहुवे आ कटेया के जमुनहा बाजार में एगो शराब भट्टी के सेल्समैन के काम करत रहुवे.\nसेंट्रल बैंक अपना सिवान रिजनल आफिस के विलय मोतिहारी आफिस में क दिहलसि आ सिवान आ गोपालगंज के आपन शाखा मोतिहारी से जोड़ दिहलसि. छपरा के शाखा के मुजफ्फरपुर रिजनल आफिस से जोड़ल गइल बा.\nथावे छोटी लाईन बंद भइला का बाद कचहरी टीसन पर के डीजल शेडो के बंद क दिहल गइल बा जहाँ डेमू के रखरखाव कइल जात रहुवे. अब बलिया का लगे एकर शेड बनावल जाई काहे कि छपरा वाराणसी डेमू के अब बलिया से वाराणसी सिटी का बीचे चलावल जात बा.\nछपरा के अमनौर प्रखंड के डुमरिया गाँव के आठवीं में पढ़े वाला एगो लड़िका नहात घरी पोखरा में डूब के मर गइल. अपना बाप महतारी के इकलौता बेटा रहुवे ऊ.\nपीसीएस परीक्षा के परचा लीक होखे आ बाद में रद्द होखे का खिलाफ शुरू विरोध बुधो का दिने जारी रहल. इलाहाबाद में घंटनो बवाल चलल आ पुलिस के फायरिंग तक करे के पड़ल. बाद में पुलिस हिन्दू होस्टल ले चहेटलसि. होस्टल में पुलिस के घुसला से बवाल अउरी बढ़ गइल.\nचंदौली के मिल्कीपुर गाँव का नियरा पोखरा में महतारी बहिन का साथ नहाए गइल दस साल के लड़िका के डूबला से मौत हो गइल. गोताखोरन का सहायता से ओकर लाश निकालल गइल आ पंचनामा करा के परिवार के सँउप दिहलसि पुलिस.\nजौनपुर शहर में राजा जौनपुर का हवेली में बुध का दिने आग लाग गइल बाकिर संजोग से समय रहते दमकल आग पर काबू पा लिहलसि. नगरपालिका सफाई अभियान चला के बटोरल खर पतवार हवेली का चहारदिवारी से सटले जरावत रहुवे आ उहे आग फेड़न के पतई में लागत हवेली का भीतर ले पसर गइल रहे.\nजौनपुर के महाराजगंज इलाका के एगो गाँव से अरहर के खेत में एगो नवहिन के अधजरल लाश मिलल बा. ओकर देहो उघार पघार देख अनेसा जतावल जात बा कि ओकरा संगे दुष्कर्म भइल होखी. ओकरा के पहिचानल ना जा सके एहसे ओकरा मुँह पर तेजाब डाल के जरा दिहल गइल बा.\nमिर्जापुर देहात कोतवाली के भोड़सर गाँव का नियरा एगो लाइन होटल का लगे एगो ट्रक ड्राइवर अपना साथी ड्राइवर के छूरा घोंप घोंप के मुआ घललसि. तीन गो ट्रक गुजरात से बियर लाद के पटना खातिर चलल रहले जब बीच राह में ई वारदात हो गइल. दुनू ड्राइवर गाजीपुर जिला के खिदिरपुर गाँव के बतावल जात बाड़े.\nनयका वित्तिय साल का पहिलका दिने शेयर बाजार झूम के खुलल आ 302 अंक के बढ़त ले के सेंसेक्स बंद भइल. सोना आ चांदीओ के दाम में बुध का दिने तेजी देखल गइल.\nकोटक महिन्द्रा बैंक में आईएनजी वैश्य बैंक के विलय के मंजूरी रिजर्व बैंक से मिल गइला का बाद दुनू बैंक एक में मिल गइलें. अब कोटक महिन्द्रा बैंक देश के चउथका बड़ निजी बैंक बन गइल बा.\nबाप से रिसिया के विदेश चल गइल पाकिस्तान पीपुल्स पार्टी के बिलावल भुट्टो का जगहा अब उनुका बहिन बख्तावर भुट्टो के पार्टी के कमान सँउपे के फैसला ले लिहल गइल बा. पाकिस्ताने का तरह भारतो के कांग्रेस पार्टी के राहुल गाँधी अपना महतारी से रिसिया के पता ना कहवाँ चल गइल बाड़न. पिछला एक महीना से उनकर कवनो अता पता नइखे लागत देश के. हो सकेला कि महतारी के मालूम होखे कि उनकर छिरियाइल बेटा कहवाँ लुकाइल बा. संजोग से एहिजो राहुल के बहिन प्रियंका पार्टी के बागडोर सँउपे के माँग उठावल जात बा कांग्रेसियन का तरफ से.\nनाइजीरिया के तानाशाह रहल मुहम्मद बुहारी ओहिजा भइल चुनाव में मौजूदा राष्ट्रपति गुडलक जोनाथन के हरा के राष्ट्रपति बन गइल बाड़े.\nदुनिया के सबले उमिरगर मेहरारू जापान के ओसाका के मिसाओ ओकावा के मौत हार्ट फेल भइला का चलते 117 साल का उमिर में हो गइल. कुछ समय पहिलहीं ऊ आपना जनमदिन मनवले रहुई.\nTags: News in Bhojpuri, आरा, गाजीपुर, गोपालगंज, छपरा, जौनपुर, टटका खबर, बिलावल भुट्टो, भोजपुरी में खबर., मिर्जापुर, राहुल गाँधी, रोहतास, सिवान


टटको से टटका खबर : 21 सितम्बर, अतवार – Anjoria\n20 सितंबर के भाजपा चुनाव समिति के बइठक के दृश्य\n(खबर से अधिका भोजपुरी के पसार)\nइंचियोन एशियाई खेल – स्वर्ण सिंह विर्क रोइंग प्रतियोगिता के फाइनल ला क्वालीफाई ना कर सकले.\nअफगानिस्तान निर्वाचन आयोग राष्ट्रपति चुनाव में अशरफ गनी के विजयी घोषित क दिहलसि. हालांकि अबही ले पूरा आंकड़ा जारी नइखे कइले.\nभाजपा आरोप लगवले बिया कि यूपी सरकार खाली पड़ल नौकरियन के भरत नइखे जवना चलते बेरोजगार नवहियन हताश होत बाड़े.\nइंचियोन एशियाई खेल – आजु भारत के निशानेबाजी आ महिला बैडमिंटन में सिर्फ दू गो कांस्य पदक मिल पावल.\nकैमूर जिले के रामगढ़ इलाका के मोहनपुर भेरौला गांव में एगो नवही जहर खा के जान दे दिहलसि.\nइंचियोन एशियाई खेल – सायना नेहवाल के विजयी शुरुआत का बावजूद आपन तीन गो मुकाबला हार के भारतीय महिला टीम बैडमिंटन प्रतियोगिता में कांस्य पदक से उपन ना जा सकल.\nकरोड़ो के सारधा चिट फंड घोटाला में आजु सीबीआई वित्त मंत्री रहल पी.चिदम्बरम के पत्नी नलिनी चिदम्बरम से पूछताछ कइलसि. उनुका पर एह घोटाला के जालसाजन से रूपिया लेबे के आरोप बा.\nपांच बार के विश्व चैंपियन आ सुपर ग्रैंड मास्टर भारत के विश्वनाथन आनंद आजु छठवाँ आ आखिरी राउंड में आर्मेनिया के लेवोन एरोनियन से हरका का बावजूद पहिला बेर बिलबाओ चेस मास्टर्स के खिताब जीत लिहलन.\nगोपालगंज के कटैया इलाका के छितौना गांव से अपराधियों आजु दू गो नवहियन के किडनैप कर लिहले बाकिर पुलिस ओहमें से एगो के छोड़ा लिहलसि आ तीन गो अपराधियन के पकड़ लिहलसि.\nगोरखपुर जिला के झगहा इलाका में आजु कुछ बदमाश दसवीं के एगो छात्र के गोली मार के मुआ दिहले.\nभाजपा के पुरनिया नेता आ सांसद रहल लालजी टंडन आजु सकरले कि उनुका के राज्यपाल बनावल जात रहे बाकिर उ मना क दिहलन.\nइंचियोन एशियाई खेल – भारतीय हैंडबाल टीम निराशाजनक प्रर्दशन करत अतवार का दिने मेजबान दक्षिण कोरिया से 19-39 से हार गइल.\nमऊ में एगो चिकित्सक अपना ब्यूटी पार्लर संचालक प्रेमिका के आजु गोली मार के हत्या क दिहलसि.\nसरकार के आर्थिक सुधार खातिर कइल जात उपाय का चलते एह साल भारत के ऋण बाजार में विदेशी संस्थागत निवेशक एक लाख करोड रूपिया से अधिका लगवले बाड़न.\nइंचियोन एशियाई खेल – भारतीय पुरुष बास्केटबाल टीम अपना दुसरका मैच में सऊदी अरब से 67-73 से हार गइल.\nसुशील मोदी के कहना बा कि बिहार के दुर्भाग्ये रहल कि एहिजा हमेशा केन्द्र के विरोधी सरकार रहल. बाजपेयी का जमाना में राबड़ी, मनमोहन सिंह का जमाना में राजग के आ अब भाजपा के सरकार में माँझी सरकार एकर नमूना बा.\nअमेरिकी पत्रिका फार्च्यून एशिया प्रशांत के पचीस गो सबले शक्तिमान औरतन के सूची में आईसीआईसीआई बैंक प्रमुख चंदा कोचर समेत कुल आठ गो भारतीय औरतन के नाम रखले बावे.\nजौनपुर के सिद्दीकपुर का कताई मिल परिसर में 650 करोड रुपिया लगा के बने जात राजकीय मेडिकल कालेज के शिलान्यास मुख्यमंत्री अखिलेश यादव 25 सितम्बर का दिने करीहें.\nइंचियोन एशियाई खेल – भारतीय महिला फुटबाल टीम अतवार का दिने थाईलैंड से दस गोल से हार गइल आ अपने कवनो गोल ना कर सकल.\nमहाराष्ट्र विधानसभा चुनाव खातिर सीट के बाँट बखरा के कांग्रेस के प्रस्ताव राकांपा नकार दिहलसि.\nइंचियोन एशियाई खेल – ड्रैग फ्लिकर रुपिन्दर पाल सिंह के तीन शानदार गोल का सहारे पिछला बेर के कांस्य विजेता भारत पुरुष हाकी प्रतियोगिता में विजई शुरूआत करत श्रीलंका के अतवार का दिने 8-0 से हरा दिहलसि.\nमहाराष्ट्र में विधानसभा सीट के बखरा पर शिवसेना के प्रस्ताव भाजपा के मंजूर नइखे. लागत बा कि पचीस साल पुरान गठबन्हन अबकी टूट जाई.\nप्रधानमंत्री नरेन्द्र मोदी न्यूजीलैंड में भइल चुनाव में जीत के आइल नयका प्रधानमंत्री जान की आ उनका न्यूजीलैंड नेशनल पार्टी के बधाई दिहले.\nआजु बिहार के मुख्यमंत्री रहल स्व॰ भोला पासवान शास्त्री के 100वीं जयंती मनावल गइल आ उनुका के श्रद्धांजलि दिहल गइल.\nचीन अपना हाईस्पीड रेलवे में 500 अरब डालर से अधिका लगवले बावे आ ओकरा लगे 11 हजार किलोमीटर से लमहर हाईस्पीड रेलवे नेटवर्क बा.\nचीन के कूटनीति में रेलवे एगो खास हिस्सा बन गइल बा आ दुनिया के तमाम देशन में चीन आपन राजनयिक संबंध हाईस्पीड रेले से बढावत बा.\nभाजपा सांसद बिहार के स्वास्थ्य मंत्री रहल भाजपा सांसद अश्विनी चौबे बिहार के मौजूदा स्वास्थ्य मंत्री रामधनी सिंह के मानहानि के कानूनी नोटिस भेज के हप्ता भर का भीतर आरोप सिद्ध करे के कहले बाड़न. रामधनी सिंह दवा घोटाला में चौबे के नाम लिहले रहन.\nमुख्यमंत्री अखिलेश यादव के ड्रीम प्रोजेक्ट लखनऊ मेट्रो रेल सेवा के बनावे के काम 27 सितम्बर के होखे जात शिलान्यास का साथे शुरु हो जाई.\nइंचियोन एशियाई खेल – भारतीय पुरुष टेनिस टीम अपना दुसरका राउंड में नेपाल के खिलाफ 3-0 से एकतरफा जीत हासिल क के क्वार्टरफाइनल में जगह बनवलसि.\nघूस लेबे के आरोप में सिंडिकेट बैंक के अध्यक्ष आ प्रबंध निदेशक एस के जैन के गिरफतारी के धेयान में राखत दस गो सरकारी बैंकन के मुखिया के बहाली नयका निर्देश आवे ले टार दिहल बा. अब बैंकन के प्रशासनिक ढांचा में बड़हन बदलाव करे के तइयारी चलत बा.\nजी 20 देश करिया धन आ कर चोरावे के मामिला के जानकारी साझा करे खातिर नया प्रणाली विकसित करे पर तइयार हो गइलें. भारत के मिलल बड़हन कामयाबी. अब खाली मूलेधन ना ओह पर कमाइल ब्याज, डिविडेंड, आ बाचल धन के जानकारियो लिहल जा सकी.\nइंचियोन एशियाई खेल – दुसरका दिने अतवार के निशानेबाजी में पुरूषन के दस मीटर एयर पिस्टल टीम स्पर्धा में भारत के टीम कांस्य पदक जीतलसि. जीतू राय के प्रदर्शन बढ़िया ना रहल.\nआज के टटको में टटका खबर पढ़ीं…..\nPrevious Post: हमके दारू ना मेहरारू चाहीं फिलिम के नायक आ सकारात्मक फिलिम के पैरोकार\nNext Post: ममता राउत के गोहार, अब रोकीं अत्याचार ए माई


भोजपुरी में देश दुनिया के खबर (अतवार, 22 फरवरी 2015) – टटका खबर\nFeb 22, 2015 News in Bhojpuri, टटका खबर, नीतीश कुमार\n(शनिचर, 21 फरवरी के खबर)\n21 फरवरी का दिने चेन्नई में विश्व माईभासा दिवस समारोह के संबोधित करत स्मृति इरानी\nअतवार के साँझ जदयू नेता नीतीश कुमार चउथा बेर बिहार के मुख्यमंत्री पद के किरिया खइहें. अपने बनावल मुख्यमंत्री जीतन राम माँझी के उखाड़ के नीतीश फेरू कुरसी हथियवले बाड़न. आ अबकि उनका चारा घोटाला आ जंगल राज खातिर जानल जाए वाला लालूओ प्रसाद के समर्थन बा. ढेर दिन बाद कांग्रेसो के बिहार सरकार में कवनो मंत्रालय मिल सकेला. देखे के बा कि रमई राम का करत बाड़न काहे कि उनकर कहना बा कि बनीहें त उपमुख्यमंत्री ना त कुछ ना. नीतीश के किरिया धराई का मौका पर ममता बनर्जी, अखिलेश यादव, आ तरुण गोगोईओ के शामिल रहे के खबर बा.\nभाजपा नीतीश के चुनौती दिहले बिया कि अगर सचहूँ उनका लगे विधायकन के बहुमत बा त गुप्त मतदान करवा के आपन बहुमत देखा देसु. भाजपा कहले बिया नीतीश एक बेर ना पाँचो बेर माफी मंगीहें तबो जनता माफ नइखे करे वाला. काहे कि उनुका गलती के सजा बिहार के जनता भोगत बिया.\nसपा मुखिया मुलायम सिंह के पोता का तिलक में पीएम मोदी शामिल भइलन. मुलायम सिंह यादव के बड़ भाई के पोता आ सांसद तेज प्रताप यादव के शादी राजद मुखिया लालू प्रसाद यादव के बेटी राजलक्ष्मी से होखे वाला बा. एह मौका पर मुलायम आ लालू का बीच में बइठल मोदी के सीन में कवनो राजनीति ना देखल जा सके.\nजम्‍मू-कश्‍मीर में भाजपा आ पीडीपी के गठबन्हन वाली सरकार बने के एलान अब जल्दिए हो सकेला. दुनू गोल गँवे गँवे अधिकतर मुद्दा पर एगो राय बना चुकल बाड़े बाकिर अबहियों कुछ मुद्दा पर बात साफ कइल बाकी बा जवना पर बातचीत जारी बा. खास क के स‍ंविधान के धारा 370 आ सशस्‍त्र बल विशेष अधिकार अधिनियम पर दुनू गोल के राय जुदा बा. बाकिर एही बीच दुनू गोल राज्यसभा आ विधानपरिषद के चुनाव में सहमति बना के लड़ल बा.\nभूमि अधिग्रहण अध्यादेश के खिलाफ शुरू अन्दोलन में अन्ना हजारे शामिल हो गइल बाड़न. आन्दोलनकारियन के जुलूस दिल्ली खातिर निकल चुकल बा. एह बीच केन्द्र सरकार आन्दोलनकारियन से ओह लोग के माँग पूछले बिया आ इशारा कइले बिया कि अध्यादेश में कुछ संशोधन कइल जा सकेला. सरकार चाहत बिया कि किसानो के नुकसान ना होखे आ विकास खातिर जमीनो मिल जाव.\nसंसद के बजट सत्र शुरु होखे से पहिले अतवार के साँझ सगरी राजनीतिक गोल के बइठक बोलावल गइल बा जवना में संसद के सुचारू रुप से चलावे पर विचार होखी. एह सत्र में सरकार के आपन अध्‍यादेशो के विधेयक बनवा के पास करावे के बा. सोमार से चले वाला बजट सत्र के पहिलका दौर 20 मार्च ले चली. दुसरका दौर के बइठक 20 अप्रैल से 08 मई ले चली. 26 फरवरी के रेल बजट आ 28 फरवरी के आम बजट पेश कइल जाई.\nपेट्रोलियम मंत्रालय के दस्‍तावेज चोरावे का मामिला में बड़-बड़ औद्योगिक घरानन के पांच गो अधिकारियन के पुलिस गिरफ्तार कर लिहले बिया. एह लोग के तीन दिन ला पुलिस हिरासत में भेज दिहल गइल बा जहाँ एह लोग से पूछताछ क के मामिला के तह ले चहुँपे के कोशिश होखी. कांग्रेसी राज में अइसनका चोरियन पर नजर राखे के कोशिश ना कइल रहे ना त एहनी के अतना मन ना बढ़ल रहीत.\nजम्‍मू कश्‍मीर के बारामूला जिला के सोपोर का एगो गांव में सुरक्षा बल मुठभेड़ क के लश्‍करे तैयबा के दू गो कमांडरन के मार गिरवलसि. इ दुनू विदेशी नागरिक रहले. एहनी का लगे से दू गो ए-के 47 राइफल आ बहुते असलहा आ गोली बारूद बरामद भइल बा.\nदेश में स्‍वाइन फ्लू से मरे वालन के सिलसिला चालू बा. करीब 13 हजार लोग एह बीमारी का चपेट में आ चुकल बा. बाकिर सरकार के कहना बा कि दवाईयन के कवनो कमी नइखे.\nतीन दिन के बांग्‍लादेश यात्रा पर गइल पश्चिम बंगाल के मुख्‍यमंत्री ममता बनर्जी ढाका में प्रधानमंत्री शेख हसीना से मुलाकात कइली. भरोसा दिहली कि तीस्ता समस्या के समाधान जल्दिए खोज लिहल जाई. चार साल पहिले ममते का चलते तीस्ता समझौता ना हो पावल रहे.\nलीबिया के पूर्वी शहर कुब्‍बाह में इस्‍लामिक स्‍टेट के फिदायिन हमला में नाहियो त 45 जने के जान चल गइल बा आ बहुते लोग घवाहिल भइल बा.\nक्राइस्‍ट चर्च में भइल विश्व कप क्रिकेट मैच में वेस्‍टइंडीज 150 रन से पाकिस्‍तान के हरा दिहलसि. पाकिस्तान के ई लगातार दुसरका हार भइल बा आ वेस्‍टइंडीज के पहिला जीत. अतवार का दिने भारत के मुकाबला दक्खिन अफ्रीका से होखे वाला बा.\nवित्‍तमंत्री अरूण जेटली बैंक कर्मचारियन से गोहार लगवले बाड़न कि ऊ लोग हड़ताल पर मत जाव. कहलन कि एह हड़ताल से देश के आर्थिक नुकसान होखी. बैंक कर्मचारी 25 तारीख से चार दिन के हड़ताल पर जाए के एलान कइले बाड़न.\nजौनपुर जिला के बैजारामपुर घाट पर गोमती नदी पर पुल बनावे के काम जल्दिए शुरु होखे वाला बा. ई जानकारी जौनपुर जिलाधिकारी मीडिया के दिहलन.\nकेंद्रीय कृषि मंत्री राधा मोहन सिंह शनिचर का दिने मोतिहारी टीसन के निरीक्षण कइले आ टीसन के विकास ला बीस लाख रुपिया के मदद दिहले, कहलन कि टीसन पर शौचालय आ यात्री सुविधा बढ़वला के जरूरत बा.\nभोजपुर जिला में अलग-अलग थाना के मुकदमन में शामिल तीन गो आरोपियन के गिरफ्तार क के जेल भेज दिहल गइल बा.\nसिवान पुलिस डकैती के सात गो आरोपियन के गिरफ्तार कइले बिया. ई सातो लोग छपरा जिला के हवे.


टटका खबर, बुध, चईत अँजोरिया दूज, 2078 विक्रमी – टटका खबर\nApr 14, 2021 आईपीएल मैच, कोलकाता, कोविड, चंपारण, झारखंड, दहेज हत्या, नरेन्द्र मोदी, पंजाब, मिर्जापुर, मुंबई, रायसीना संवाद, वैक्सिन, शेयर बाजार, साइमन मरांडी\nकाल्हु मंगल का दिने वीडियो कांफ्रेंसिंग का जरिए रायसीना संवाद के उद्घाटन करत प्रधानमंत्री नरेन्द्र मोदी कहनी कि आर्थिक विकास ला आन्हर दौड़ में आदमी अइसन अझूराइल कि मानवता के कल्याण पीछे छूट गइल. कहलन कि एही आपाधापी के परिणाम बा कि सगरी दुनिया आजु महामारी का गिरफ्त में आ गइल बा. कहलन कि दू गो विश्व युद्ध भइला का बाद सगरी व्यवस्था एके दिशाईं लाग गइल कि का आ कइले कइल जाव कि तिसरका विश्व युद्ध होखे के नौबत ना आवे. दुनिया ई बिना कारण खोजले आ सोचले समस्या सझुरावे में लाग गइल. तिसरका विश्व युद्ध त ना भइल बाकिर परोक्ष युद्धन आ आतंकवादी हमलन का चलते हिंसा के दौर हर जगहा जारी बा.\nकेंद्र सरकार के कहना बा कि देश में कोविड-19 का खिलाफ काम करे वाला वैक्‍सीन के कवनो कमी नइखे. समस्‍या एह चलते बा कि कई राज्‍य सरकार एकरा प्रबंधन में लापरवाही कइले बाड़ें. एही बीच सरकार कई विदेशी टीकन के देश में आपात इस्तेमाल में ले आवे के अनुमति देबे के प्रक्रिया तेज कर दिहले बिया. एह बारे में विशेषज्ञ समूह के कहना बा कि विदेश में बनावल आ विश्व स्वास्थ्य संगठन का सूची में शामिल हो चिकल वैक्सीनन के भारतो में मंजूरी दे दीहल जाव पहिले एह टीकन के एक सौ लोग के लगावल जाय आ एक हफ्ता ले ओह लोग के निगरानी कइला का बाद मिलल परिणाम से निर्णय कइल जाय.\nबिहार में मनरेगा के तहत अकुशल मजदूरन के मजदूरी दर अब 198 रुपिया कर दीहल गइल बा. पर साल ई 194 रुपिया रहुवे.\nपंजाब के मुख्यमंत्री कैप्टन अमरिन्दर सिंह साफ कइले बाड़न कि अगिला विधानसभा चुनाव ला टिकट बाँटे में चुनाव रणनीतिकार आ उनुकर प्रधान सलाहकार प्रशांत किशोर के कवनो भूमिका ना होखी.\nमिर्जापुर के देहात कोतवाली इलाका के बरकछ पहाड़ी पर मंगल का दिने एगो सड़क हादसा में जीप के पलटला से ओह पर सवार जिला पंचायत सदस्य के उम्मीदवार ई उनुका प्रस्तावक के ठाँवे पर मौत हो गइल आ आधा दर्जन लोग घवाहिल हो गइल.\nपश्चिमी चंपारण जिला के चिउटहां इलाका में एगो आदमी अपना मेहरारु के गरदन दबा के मुआ दिहलसि. मेहरारु के नइहर के लोग एकरा के दहेज हत्या बतवले. मामिला के जाँच करत पुलिस हत्या आरोपी के गिरफ्तार कर लिहले बिया.\nझारखण्ड मुक्ति मोर्चा के संस्थापक सदस्य आ विधायक, सांसद, अउर मंत्री रहल साइमन मरांडी के निधन कोलकाता के नेताजी हॉस्पिटल में सोमार का राति हो गइल. ऊ ढेर दिन से बेमार रहुवन आ करीब एक महीना से अस्पताल में भरती रहलन. ईसाई मरांडी के आजु पाकुड़ जिला के लिटीपाड़ा प्रखंड के ताल पहाड़ी डुमरिया गाँव में उनुका पैतृक आवास का नियरा दफनावल जाई.\nडर आ लालच का बीच झुले वाला शेयर बाजार सोमार का दिने के जोरदार बिकवाली का बाद काल्हु मंगल का दिने तेजी कटलसि. ऑटो, बैंकिंग आ फाइनेंस कंपनियन के शेयरन में लिवाली का चलते सेंसेक्स आ निफ्टी दुनु में तेजी दर्ज भइल.\nपिछला साल चैंपियन रहल मुंबई इंडियंस गजब के गेंदबाजी करत मंगल के भइल आईपीएल मैच में कोलकाता नाईट राइडर्स के 10 रन से हरा दिहलसि.


भोजपुरी के नयका सितारा – अमित भारद्वाज – Anjoria\nभोजपुरी फिल्म जगत का आसमान पर एगो नया सितारा जल्दिये चमके जा रहल बा एह डेल्ही बॉय का नाम ह अमित भारद्वाज. निर्माता शम्भू पाण्डेय के फिल्म दरोगा जी चोरी हो गइल से अमित भोजपुरिया दर्शकना का सोझा उतरे जा रहल बाड़े, एह फिलिम के मुहूर्त पिछला दिने मुंबई में करावल गइल. इओन फिल्म्स का बैनर में बनत एह फिलिम में अमित के साथ खेसारी लाल, विक्रांत सिंह, आनंद मोहन, सुजीत कुमार, शेला शर्मा, चंडी परेरा, संजय पाण्डेय, प्रीती चौहान, आ मेघा घोष मुख्य भूमिका में बावे लोग.\nअमित के कहना बा कि अभिनय के शौक उनुका के मुंबई खीच ले आइल आ शम्भुनाथ पाण्डेय उनुका पर भरोसा करके अपना फिलिम में एगो महत्वपूर्ण भूमिका दे दिहले. गाड़ियन के शौक़ीन अमित के पूरा भरोसा बा कि भोजपुरिया दर्शक उनुका के जरूर पसंद करीहें. दरोगा जी चोरी हो गइल के संगीतकार अमन श्लोक आ गायक गायिका में अलका याग्निक, रितु पाठक, इंदु सोनाली, खेसारी लाल आ कल्पना शामिल बाड़ी. फिल्म के शूटिंग जल्दिये शुरू होखे वाला बा.\nPrevious Post: रवि किशन के मेराथन पारी\nNext Post: सुबह के शुरुवात अजीत का साथ\nsirf actor kahiye wah bhi film dekhne ke baad photo dekh kar nahi lagta hai kiebhojpuri ke sitara hai


खबर भोजपुरी में (अतवार, 1 फरवरी 2015) – टटका खबर\n(शनिचर, 31 जनवरी के खबर)\nपांच हजार किलोमीटरो से अधिका दूर ले मार करे वाला आ परमाणु हथियार ले जा सकेला वाला मिसाइल अग्नि-5 के आजु फेरू सफल परीक्षण कइल गइल. पिछला बेर एकर सफल परीक्षण 19 अप्रैल 2012 के भइल रहे. एह मिसाइल का जद में करीब करीब दुनिया के सगरी देश आ जइहें आ भारत ओह छह गो चुनिंदा देशन में शामिल हो गइल जिनका लगे पाँच हजार किलोमीटर से अधिका दूरी ले मार करे वाला मिसाइल बा.\nकांग्रेसी नेता आ ओकरा सरकार में केन्द्रीय मंत्री रह चुकल मतंग सिंह के शनिचर का दिने सीबीआई सारधा घोटाला में गिरफ्तार कर लिहलसि. मतंग सिंह पूछताछ में ठीक से बतियावत ना रहले एहसे उनुका के गिरफ्तार क लिहल गइल आ अब फेरू पूछताछ होखी. तृणमूल कांग्रेस के बड़हन नेता मुकुल राय से सीबीआई के पूछताछ का बाद उनकर नाता ममता बनर्जी से खराब हो गइल बा. ममता के लागत रहुवे कि सीबीआई मुकुल राय के गिरफ्तार कर ली बाकिर गिरफ्तारी ना भइल आ पूछताछ का बाद मुकुलो राय सीबीआई का खिलाफ कवनो बयानबाजी ना कइलन. एहसे एह घोटाला में घेरए के अंदेशा से डेराइल ममता के लागत बा कि मुकुल राय भाजपा से कवनो गोटी बइठा लिहले बाड़न.\nराजनीतिक गहमागहमी का बीच शनिचर का दिने बिहार के मुख्यमंत्री माँझी अचके राज्यपाल से मिले खातिर राजभवन चहुँपले आ करीब आधा घंटा ले राज्यपाल केसरीनाथ त्रिपाठी से बतियवले.\nयूपी सरकार आखिर में अरविंद कुमार जैन के नयका डीजीपी बना दिहलसि. पहिले कयास लगावल जात रहुवे कि अरुण कुमार गुप्ता के सेवा विस्तार मिल जाई. बाकिर अरविंद कुमार जैनो महज दू महीना ले डीजीपी रहला का बाद रिटायर हो जइहें.\nउन्नाव पुलिस लाईन में मिलल नरकंकालन से भरल कोठरी का बाद अब बहराइच पुलिस लाइन में सैकड़ो नर कंकाल से भरल कोठरी के खुलासा भइल बा.\nदिल्ली में भाजपा के जितावे के गोहार लगावत पीएम मोदी एगो सभा में भाषण देत कहलन कि पूरा दुनिया के निगाह दिल्ली के चुनाव पर लागल बा आ दिल्ली वालन के जिम्मेदारी बनत बा कि केंद्र संगे मिल के काम करे वाली सरकार चुनस दिल्ली ला.\nकम दूर ले जाए के होखे त साइकिल से जाए के सलाह दिहलन बिहार के मुख्मंत्री जीतन राम माँझी. एहसे पर्यावरण के सुरक्षा करे में सहायता मिली. एहबात के पसार करे खातिर माँझी पटना के संजय गाँधी जैविक उद्यान में साईकिल चलवले.\nराष्ट्रपति प्रणब मुखर्जी भारतीय तटरक्षक के स्थापना दिवस 1 फरवरी के पहिले ओह लोग के आपन शुभकामना भेजले बाड़न.\nदिल्ली चुनाव खातिर आआपा गोल आजु आपन ‘पवित्र किताब’ जारी क दिहलसि जवना में दिल्ली के पूर्ण राज्य बनावे, बिजली दर आधा करे, स्वच्छ पानी सही दाम पर मुहैया करावे, जनलोकपाल ले आवे, स्वराज कानून लागू करे वगैरह के वादा कइल गइल बा. अरविन्द केजरीवाल एह पवित्र किताब के जारी कइलन.\nएगो टीवी पत्रकार के इन्टरव्यू देत किरण बेदी कहली कि जरूरी चीझु कबहियो फोकट में ना देबे के चाहीं. फोकट में मिलल चीझु के लोग भाव ना देव. कहली कि जरूरी चीझु जतना सस्ता हो सके ओतने सस्ता देबे के चाहीं बाकिर फोकट में ना. कहली कि अगर सरकार सब कुछ फोकट में देबे लागे त ओकरा लगे बाचीं का? एहसे उनकर कोशिश होखी कि दिल्ली वालन के बिजली पानी शिक्षा आ स्वास्थ्य सुभीता दर पर मुहैया करावल जाए.\nबिहार के लखीसराय आ नवादा में शुक का रात नक्सलियन के उत्पात मचावे के खबर बा. ई बदमाश नवादा में दू गो ट्रैक्टर आ एगो मोटरसाइकिल फूंक दिहले सँ आ लखीसराय में एगो मोबाइल टावर के जरा दिहले सँ.\nआजु सबेरे बिहार में सगरो घाम निकलला से लोग के राहत बुझाता बाकिर तापमान तनी गिरले बा. उत्तरो प्रदेश में घाम निकल आइल बा आ लोग राहत महसूस करत बा.\nउत्तर प्रदेश सरकार अपना राज्य के निवासी आ बूढ़ नागरिकन के नौ मार्च से हरिद्वार आ ऋषिकेश के नि:शुल्क तीर्थयात्रा करावे के फैसला कइले बिया. एकरा खातिर एगो स्पेश, रेलगाड़ी बुक करा के लखनऊ से हरिद्वार के यात्रा करावल जाई.\nबांग्ला देश विपक्षी नेता खालिदा जिया के आफिस के बिजली, इंटरनेट आ केबल कनेक्शन काट दिहल गइल बा.\nचीन के एन्हुई प्रांत में एगो कोयला खदान में बाढ़ के पानी घुस गइला का चलते पाँच गो मजदूरन के मौत हो गइल. दू जने अबहियोें खदान में फँसल बाड़े.\n23 जनवरी के खतम भइल हफ्ता में देश के विदेशी पूंजी भंडार में 9.80 करोड़ डॉलर के कमी आइल बा.\nएशियन कप फुटबाल कोरिया के 2-1 से हरा के आस्ट्रेलिया पहिला हाली एशियाई चैम्पियन बन गइल.\nमोहाली के पंजाब क्रिकेट संघ स्टेडियम में भइल रणजी ट्रॉफी ग्रुप-बी के एगो मैच में ओडिशा के टीम पंजाब के छह विकेट से हरा दिहलसि.\nमेलबर्न में चलत आस्ट्रेलियन ओपन टेनिस टूर्नामेंट में अमेरिका के टेनिस स्टार सेरेना विलियम्स रूस के मारिया शारापोवा के हराके एह साल के पहिलका ग्रैंड स्लैम आस्ट्रेलियन ओपन के महिला एकल खिताब जीत लिहली.\nनागपुर के विदर्भ क्रिकेट संघ स्टेडियम में रणजी ट्रॉफी के ग्रुप-बी के मुकाबला में आज शनिचर का दिने विदर्भ के टीम दिल्ली के टीम के एक पारी आ 93 रन से हरा दिहलसि. दिल्ली के एह साल के ई पहिलका हार ह. इंदौर के होल्कर क्रिकेट स्टेडियम में भइल रणजी ट्रॉफी ग्रुप-ए के मैच में मध्य प्रदेश के टीम जम्मू कश्मीर के एक पारी आ 97 रन से हरा दिहलसि. लाहली (हरियाणा) के चौधरी बंसीलाल क्रिकेट स्टेडियम में खेलल रणजी ट्रॉफी के ग्रुप-बी मुकाबला में हरियाणा के टीम राजस्थान के एक पारी आ 119 रन से हरवलसि.\nदू मैच के सीरीज के पहिलका एक दिना में न्यूजीलैंड पाकिस्तान के7विकेट से हरा दिहलसि.\nआजु तिरुवनंतपुरम में 35वां राष्ट्रीय खेल के शानदार उद्घाटन भइल. एह मौका पर सचिन तेंदुलकर सभका नजर में रहलन.\nTags: News in Bhojpuri, अग्नि5मिसाइल, किरण बेदी, केजरीवाल, खबर भोजपुरी में, टटका खबर


रैली के सवर चलल बा – Anjoria\nNov 5, 2012 भोजपुरी, लस्टम पस्टम\nरोज रैली, प्रदर्शन, नारेबाजी से एकदम रीगल रामचेला कहले – बाबा आजुकाल ई नेतवन के का हो गईल बा कि रोज प्रदर्शन रोज बवाल. जेकरा देखऽ उहे झंडा टंगले चिचियात घूमऽता.\nबाबा लस्टमानंद मुस्किया के कहले, रामचेला, जान जा कि ई विरोध प्रदर्शन आ रैली के एगो सवर चलल बा. जेकरा पार्टी में मोट अढ़ाई गो मेम्बर बाड़े सन उहो एगो रैली निकालऽता. सबके एके गो मुद्दा बा मंहंगी आ भ्रष्टाचार. अब नया पर एगो अउरी हो गइल बा एफ डी आई. जेकरा के देखऽ उहे चिलाता आ बयान दे रहल बा. कातना त असहुं लोग बा जे चिलाता विरोध में आ जब ई कहल जाउ कि ‘भइवा , तूं त एफ डी आई के पक्ष में रहलऽ आ अब विपक्ष में काहे नारा लगावऽ तार ?’ ऊ कहऽता कि बस ओह समय में संगे रहनी ई सब समय-समय के बात ह. अलग- अलग मुद्दा के ले के समर्थन लिहल दिहल जाला. अब सरकार महंगी के आर्थिक सुधार के कड़ा कदम बतावऽतिया त विपक्ष ओकरा के सरकार के नालायकी बता के खूब चिचिया तारे सन. तिल के ताड़ बनावे में विपक्ष के कवनो मोकाबिला नइखे.\nकई राज्य में चुनाव होखे वाला बा त ओह राज्यन के मुख्य मंत्री लोग अलगा घिघियाता. ऊ लोग के चिंता बा कि यदि सरकार चल गइल ऊ लोग के का होई? एही से बेर बेर झूठ बोल के ऊ चाहऽता लोग सांच बना दीं. ओने केंद्र सरकार के लोग कहऽता ऊ लोग दिमाग गड़बड़ा गइल बा. जोड़ अजमाये के एगो अलग खेल. लेकिन जान जा राम चेला कि जनता सब जान गइल बा आ ऊ ई रैलियन में भागे नईखे लेत. टी वी पर रैली के खबर आवऽता लोग चैनल बदल देता. खूब चटक ना सही लेकिन रैलियन के वजह से बुझाता कि मौसम चुनाव के आ रहल बा.\nएही से सब पार्टी के लोग चुनाव में कूदि परल बा। सब लोग बूझऽता कि अब मध टपकी ऊ आपन हांड़ी भर ली. एही से नेता लोग कहत चलऽता कि चुनाव होखे वाला बा. रैली के मंच से कहल जा ता कि मध्यावधि चुनाव होखहीं वाला बा. सरकार के कहल ह कि अभी दिल्ली दूर बा. सब दल के एगो पीएम कंडीडेट बा. ओकनी के सरकार के बात सुन के देहि में आग लाग जा ता. कई गो नेता लोग पी एम के कुरसी के सपना देखि रहल बा. उनका बुझात नइखे कि अइसन क दीं जे चट दे पीएम हो जाईं. लेकिन कुछ बुझात नइखे एही से रैली पर रैली के आयोजन हो रहल बा।\nडाक विभाग के नांव बदलल जाउ


अटल जी का बहाने : बतंगड़ – 100 – Anjoria\nNovember 2, 2018 Editor बतकुच्चन, सतमेझरा 0\nके जानत रहुवे कि बतंगड़ के 100वां कड़ी बाजपेयी जी के मातम मनावे का काम आई. अटल जी के लोग बेपनाह प्यार कइल, सम्मान कइल बाकिर बहुते कम लोग रहल जे उनुका के सही में समुझ सकल. हिन्दूवादियन खातिर ऊ सेकूलर रहलन आ सेकूलर जमात खातिर कम्यूनल. राहुल के कई जिनिगी ला जेल के सजा से बचावे वाला बाजपेयी जी के राहुल के महतारी कबो पागल बतवली त कबो मानसिक रुप से दिवालिया. संस्कार के अइसन कमी कि बाजपेयी जी का पार्थिव शरीर पर फूल चढ़ावे गइली क फेंक के अइली. राहुल के त बाते छोड़ दीं, ऊ त हमेशा नशा का पीनक में रहेला आ ओकरा चेहरा पर एगो नकली मुस्कान हमेशा चिपकल रहेला. बाजपेयी जी का बदले उनुका परिवार के श्रद्धांजलि दे दिहलसि. बुड़बक बुझावे से मरद आ कांग्रेस में त बस एगो औरते बिया. त ओकरा के समुझआवे के.\nएक जमाना इन्दिरा गाँधी के रहुवे आ एक जमाना सोनिया गाँधी के. एह लोग का दौर में कांग्रेस के लोग आपन रीढ़ के हड्डी गँवा दीहल. राहुल जब अमेरिका के एगो हवाई अड्डा पर एगो छाकरी, नशा के पैकेट आ करीब पौने दू लाख डालर का साथे धराइल रहुवे तब बाजपेयी जी अपना रसूख के इस्तेमाल कर के ओकरा के जेल जाए से बचवले रहलें. दोसर कवनो औरत रहीत त अपना बेटा के कई जिनिगी के जेल से बचावे वाला आदमी के गोड़ धो के पिइत बाकिर ई त उनुका के तिकड़म से हरवा दिहलसि.\nअटलजी के हरवावे में खाली कांग्रेसे के हाथ ना रहुवे. बहुते हिन्दू पियाज आ टमाटर के दाम ले के उनुका के हरवावे में लाग गइले. आजुवो अइसनका हिन्दूवन के कमी नइखे जे मोदी का खिलाफ हवा बनावे में लागल बा. एक बेर ई लोग बाजपेयी जी के साल 2004 में हरावल त अइसन हिन्दू विरोधी सरकार आइल जे 11 बरीस ला हिन्दुवन का छाती पर मूंग दरलसि आ अबकी जे कहीं फेरू आ गइल त हिन्दू लोग के सफाया होखल तय बा. अपना के बड़का हिन्दू समुझे वालन के शिकायत बा कि दलित के सुरक्षा काहे दीहल जा रहल बा. त दलितन के भड़कावल जा रहल बा कि सरकार तोहरा लोग के हक मारे का फेर में बिया.\nअटलजी के निधन पर का कांग्रेसी, का बँवारा गिरोही, का ममता, का समता, सभे आपन श्रद्धांजलि देबे में लागल बा. मीडिया जे अटल जी का दौर में उनुका खिलाफ तरह तरह के झूठ खबर पसारे में लागल रहुवे ऊ आजुकाल्हु अटल वन्दना में लागल बा. आ हम एहिसे खुश बानी कि चलऽ एही बहाने हिन्दूवादी गोल भाजपा के प्रचार हो रहल बा. अटले जी का बहाने लोगो के चातावल जा रहल बा कि जइसन बाजपेयी जी का साथे साल 2004 में भइल ऊ गलती सात 19 का चुनाव में गलतिओ से दोहरावे के नइखे. आ भाजपा विरोधिओ लोग के सलाह बा कि जइसन धोखा आ तिकड़म बाजपेयी जी का साथे कइलऽ लोग ऊ गलती मोदी का साथे मत करीहऽ लोग. ना त अगिला बेर हमनी का योगी आदित्यनाथ के ले आइब जा. सतमेझरा के सरकार अगर केहू तरह बनाइओ लिहलऽ लोग त ढेर दिन ले चला ना पइबऽ लोग. आ मोदी जी त आपन झोरा उठा के चलि दीहें बाकिर हमनी के त एही दुनिया में जिए के बा. अलग बाति बा कि कुकुरन के भउंकला का चलते गाँव ना उजड़े. आ देश के हिन्दुओ अब समुझदार हो गइल बाड़ें.


हम हिन्दू हईं आ हमरो हक बा आपन त्योहार मनावे के – योगी – टटका खबर\nFeb 24, 2018 मथुरा, योगी आदित्यनाथ, लट्ठमार होली\nमथुरा 24 फरवरी (वार्ता). हम हिन्दू हईं आ हरेक के हक बा अपना आस्था का हिसाब से त्योहार मनावे के.\nबरसाना के मनमोहक आ अपना तरह के अनूठा ‘लट्ठमार होली’ में शामिल में होखे आइल मुख्यमंत्री योगी आदित्यनाथ काल्हु देर साँझ मथुरा अइनी आ आजु सबेरे कृष्ण जन्मभूमि में माथा टेकनी. करीब आधा घंटा ले पूजा अर्चना कइला का बाद कृष्णजन्मभूमि के व्यवस्था के जायजा लिहनी.\nजन्मभूमि से निकलला का बाद मीडिया से बात करत घरी एगो पत्रकार पूछलसि कि अयोध्या में दीपावाली, मथुरा में होली मनवला का बाद अब ईद कहवाँ मनाएब ? एही बेतुका सवाल का जवाब में योगी जी कहनी कि – हम हिन्दू हईं आ हरेक के हक बा अपना आस्था का हिसाब से त्योहार मनावे के. पिछला 11 महीना में ना त केहू के ईद मनावे से रोकल गइल बा ना क्रिसमस मनावे से. सभका आजादी बा आपन आस्था जतावे के. आ देश में सभका ला धार्मिक आजादी बा त हमरा लागता कि ऊ आजादी हमरो बा. हमरा गौगव बा अपना परंपरा पर.\nएगो दोसरा सवाल का जवाब में कहनी कि अयोध्या में दीपावली, मथुरा में होली त काशी में देव दीपावली आ चित्रकूट में राम मेला मनावे के कारण आस्था त बड़ले बा बाकिर हम चाहतानी कि एहिजा पर्यटनो के बढ़ावा मिले. पर्यटक अइहें त राजस्वो बढ़ी आ आस्थो के बढ़ावा मिली.\nमुख्यमंत्री कहनी कि कृष्णजन्मभूमि के पर्यटन स्थल का रूप में बढ़ावल जाई आ एकर सुरक्षा व्यवस्था अउरी बेहतर कइल जाई, जवानन ला बनल बैरक में अउरी सुविधा दीहल जाई.\nवृंदावन के बांके बिहारी मंदिरो जा के योगी जी पूजा अर्चना कइनी आ ओकरा बाद राधारानी के गांव बरसाना खातिर रवाना हो गइनी. ओहिजा योगी जी पारम्परिक ढंग से मनावल जाए वाली लट्ठमार होली में शामिल भइनी.\nबरसाना में लट्ठमार होली महोत्सव में योगी जी राधा आ कृष्ण के आरती उतरनी. ओकरा बाद बरसाना में बनावल गइल गोबर गैस प्लांट के उद्घाटनो कइनी. बरसाना के होली में छह हजार लीटर रंग के इस्तेमाल कइल जाए के बा.\nजिलाधिकारी सर्वज्ञ राम मिश्र बतवलन कि आसपास के गांवन से छोट-छोट गोल बना के होरियारे बरसाना में होली खेले आवेलें. एह साल मुख्यमंत्री के भागीदारी होखला का चलते सगरी होरियारन के पास बनावल गइल आ सुरक्षा के व्यापक प्रबंध कइल गइल बा.\nवरिष्ठ पुलिस अधीक्षक स्वप्निल ममगाई बतवलन कि पूरा इलाका के 20 जोन आ 40 सेक्टर में बांटल गइल बा आ हर जोन के प्रभारी पुलिस अधीक्षक बनावल गइल बाड़ें. हर सेक्टर के प्रभारी पुलिस उपाधीक्षक स्तर के अधिकारी बाड़ें. सुरक्षा में करीब दू हजार सिपाहियन के लगावल गइल बा. एकरा अलावे पीएसी, फ्लड पीएसी, एटीएस, एलआईयू आ स्वाटो टीम तैनात बाड़ी सँ.


टटका खबर :9सितंबर 2014 – टटका खबर\nसिवान जिला के बड़हरिया में अतवार का दिने निकलल महाबीरी जुलूस के कुछ लोग चैन छपरा गाँव के मस्जिद का लगे से ना निकले दिहल जवना का बाद इलाका में तनाव पसर गइल बा. भारी पुलिस बंदोबस्त लगावल गइल बा कि हालात बिगड़े मत. इलाका में सोमारो का दिने कुछेक जगहा आगजनी, पथराव आ सड़क जाम का चलते तनाव बनल रहल.\nसोमार का दिने सारण जिला के बनियापुर थाना के सहाजितपुर के स्टेट बैंक शाखा से एगो कर्मचारी के गोली मार के पौने तीन लाख रुपिया लूट लिहल गइल लूटला का बाद अपराधी निकल भगले.\nगोपालगंज जिला के मीरगंज थाना के बड़का गाँव बाजार में सोमार का दिने गोली मार के एगो निजी कोचिंग सेंटर चलावे वाला के घवाहिल क दिहल गइल. उनकर हालत बहुत गंभीर बा.\nरोहतास में बोलावल समीक्षा बइठक में गलत जानकारी देबे वाला दू गो अधिकारियन का खिलाफ कार्रवाई करे के आदेश केन्द्रीय ग्रामीण विकास राज्यमंत्री उपेन्द्र कुशवाहा दे दिहलन.\nयूपी भाजपा अपना गोरखपुर के सांसद योगी आदित्यनाथ के जिम्मेदारी अउरी बढ़ाई. सुने में आवत बा कि भाजपा उनुका के आपन प्रदेश अध्यक्षो बना सकेले. पार्टी के गुटबंदी खतम क के हिन्दुत्ववादी ताकतन के एकजुट करे खातिर एह तरह के फैसला बहुते सोच समुझ के लिहले होखी भाजपा.\nयूपी के मुख्य सचिव सगरी मण्डलायुक्तन आ जिलाधिकारियन के निर्देश दिहले बाड़न कि राज्य में सूखा के अनेसा देखत किसानन के जिला स्तर पर जरूरी सुविधा दिहल जाव. जवना जिला में पचास फीसदी से कम बरखा भइल बा ओकरा के सूखाग्रस्त घोषित करे के कार्यवाही शुरु क दिहल जाव आ अइसनका जिलन में राजस्व वसूली मार्च 2015 ले रोक दिहल जाव.\nभारतीय जनता पार्टी अपना एगो नेता शेर सिंह डागर के कारण बताओ नोटिस जारी कइले बिया. सोमार का दिने आ आपा के एगो स्टिंग वीडियो में उनका के आ आपा विधायक दिनेश मोहनिया के पइसा देबे के पेशकश करत देखावल गइल बा. डांगर के कहना बा कि उ कुछउ गलत नइखन कइले आ पइसा कौड़ी के कवनो बाते ना भइल रहे. दिनेश मोहनिया उनका लगे भाजपा से टिकट दिलवावे के निहोरा करे आइल रहले.\nसी बी आई निदेशक रंजीत सिन्‍हा एक हप्ता का भितरे जवाब मांगत उच्‍चतम न्‍यायालय कहले बावे कि घोटालाबाजन से उनकर मुलाकात गंभीर मसला बा आ उ एह बारे में हलफनामा देस कि असल बात का रहे. अगर उनका पर लागल आरोप में कुछ सचाई मिलल त उनकर लिहल सगरी फैसला रद्द कइल जा सकेला.\nमौसम में सुधार का चलते जम्‍मू-कश्‍मीर के बाढ़ प्रभावित इलाकन में राहत के काम तेज हो गइल बा. वैष्णो देवी यात्रा रात में बंद क दिहल जाई आ सबेरे फेरू शुरू होखी.\nसोमार का दिेन शेयर बाजार में लिवाल हावी रहले आ सेंसेक्स 27320 पर बंद भइल जवन आजु ले के सबले उपर के स्तर बा. कच्चा तेल के दाम कम होखे के खबर से माहौल बढ़िया रहल आ रुपियो में डालर के मुकाबले दस पइसा के मजबूती देखल गइल.\nअमरीकी ओपन टेनिस मे पुरुष सिंगल्‍स फाइनल में जापान के कई निशिकोरी के मुकाबला क्रोएशिया के मारिन चिलिच से होखी.\nTags: गोपालगंज, टेनिस, बनियापुर, भाजपा, महाबीरी झंडा, योगी आदित्यनाथ, रोहतास, शेयर बाजार, सिवान, सीबीआई


चेयर-चिपकेरिया – Anjoria\nमई 5, 2022 चतुरी चाचा, चेयर-चिपकेरिया, पाती, मुक्तेश्वर तिवारी ‘बेसुध’\nमुक्तेश्वर तिवारी ‘बेसुध’ (चतुरी चाचा)\nनाँव सुनिके चिहुकीं, चिहाईं जनि. मलेरिया, फाइलेरिया, हिस्टीरिया, डायरिया वगैरह बेमारिये नीअर ‘चेयर-चिपकेरियो’ एगो बेमारी हवे जेवन आजु काल्हि हमरा देश में बड़ा जोर-शोर से फइललि बाटे. अउरी बेमारी आ एह बेमारी में अन्तर एतने बा कि अउरी कुल्हि बेमारी के असर देहि पर परेला आ देहिं दूबर लउके लागेले. बाकिर ई दिमागी बेमारी हवे. एमें देहि भलहीं रेंगरात रही बाकिर मन बराबर छत्तीस कोठा धउरत रहेला. एगो अन्तर अउरी ई बा कि अउरी बेमारी में बेमरिहा खटिया धइ लेला बाकिर ‘चेयर-चिपकेरिया’ के रोगी ‘चेयर’ यानी कुरुसी धइ लेला. आ ऊहो अइसन कि ऊ ओके छोड़े के नांव ना लेला. ऊ बराबर ‘चेयर’ से चिपकल रहल चाहेला. कोशिस ओकर ईहे रहेला कि अगर ओके कहीं से नट आ बल्टू मिलि जा त ऊ पेंचकस से अपना के कुरुसी में अइसन कसि के फिट कइ देउ कि ओके कुरुसी से हटावे के सवाले ना उठे. एने ओने ऊ भरिसक सहरेसो खोजे के उपाइ लगावेला कि ऊ अपना के ‘चेयर’ से अइसन चिपकाइ देउ कि ‘चेयर’ भलहीं ओकरा संगे संगे रसातल के चलि जाउ बाकिर ऊ कबहूं कुरसी से अलगा जनि होखे. ‘चेयर’ से चिपकले खातिर एह बेमारी के नांव ‘चेयर-चिपकेरिया’ पड़ल बाटे.\n‘चेयर-चिपकेरिया’ के रोगी ना फेंकरेला, ना घिघिआला, ना चिचिआला, ना डेंकरेला. ना ऊ कबे कहंरेला, ना बाप माई करेला. ऊ बराबर सिंह का नीअर दहाड़त रहेला ताकि दोसरा का कगरी आवे के फरह ना परो. दोसरी बेमारी में रोगी चाहे ला संगी संहाती लोग कगरी आके इची लोर पोंछसु, ताकि किछु ढाढ़स मिलो, बाकिर एह रोग में रोगी ईहे चाहेला कि एगो चिरइयो के पूत हमरी कगरी जनि आवो. ओकर सूतत जागत बस ईहे फिकिरि रहेला कि केहू आके हमार कुरुसिया जनि हथवसि लेउ. निगिचा पास अगर केहू सगबगाये के कोशिस करेला त ऊ ओके अइसन झटहेरि देला कि ऊ ओहीजा चारू खाने चित्त होके पटाइ जाला. फेरु कबों मूंड़ी उठावे के हिम्मति ना करेला. आ एकरा बाद त ऊ टांगि पसारि के चैन के वंशी बजावेला.\nअब सवाल ई उठत बा कि ई रोग केवना केवना जगहा पर हो सकेला? त महाराज, रउरा सभे नोट कर लेईं- ‘चेयर-चिपकेरिया’ के रोग अइसने स्थान आ संस्थन में फइलेला जहाँ किछु माल टाल बा. ‘ऊपर-झापर’ झटके के गुंजाइश बाटे. बन्हल बन्हावल तनखाह आ भत्ता के जानकारी त सभका रहेला. बसिया भात में खुदा मियां के केवन चिरौरी बा? ऊ तक मिलहीं के बा. असली ललक त ‘ऊपर झापर’ से बा. जेवन ‘बिलेक बिहारी जी’ का किरिपा से मिले के बा. असल में हवे त ई ‘आकाश वृत्ति’ जेवना के बनियादम का भाषा में- ‘नम्बर दू’ के आमदनी कहल जाला. साँच पूछी तक ईहे ‘ब्लैकानन्द’ हवे. एइजा बूड़ि के पानी पिये के होला. अइसन चोरी कि खुदो मियां ना जानसु. बाकिर सजग रहे के परेला. न त टेंगरा अटंकि गइला पर गाता गमि ना चलेला. बस मोटे में ईहे जानि लीं कि जहवाँ ‘ब्लैकानन्द’ होला ओही जा ‘ब्लैकानन्दी’ लोगन का ‘चेयर-चिपकेरिया’ के बेमारी होला. एमें दुइ राय नइखे.\nएह बेमारी के शुरूआत ‘चुनावे’ से होले. एही से एकर रोगी ‘चुनाव’ खातिर बड़ा सजग रहेलन. ऊ बराबर ‘चुनाव’ के दबाइ के राखल चाहेलन. ऊ कबों ई ना चाहेलन कि ‘चुनाव’ सामने आवे पावो. अगर केवनों तरह ‘चुनाव’ कपारे परियो जाला त ऊ लोग केहू तरे हिस पट, हुश पट-कन्टी-कइ के आपन गोटी बइठा लेलन आ कुरुसी हथिया लेलन. चुनाव देखते एह लोगन का आँखी का आगा अन्हरिया छाइ जाले. नीनि हराम हो जाले. दुआरी दुआरी दांत चिआरत फिरेलन. लोगन के गोड़धरिया करेलन. नाकि रगरेलन, बाकिर ‘वोटर’ अइसन कठकरेजी होलन कि पसीजे के नाँव ना लेलन. ऊ तक उड़ती चिरई का हरदी लगावत चलेलन. ‘चेयर-चिपकेरिया’ का एही दौरा में ‘सेल्फ प्रेजेरियो’ के दौरा हो जाला आ रोगी अपने मुंह मियाँ मिट्ठू बने लागेला. आपन बड़ाई करत देखि के लोग दिल्लगी करे लागेला. ओ लोग का का बुझाये के बा कि बेचारा रोग के मारल बा. आपन लाज शरम के ताखा पर धई के चारि गो चमचन के पाछा पाछा ले ले अपना बड़ाई के नारा लगवावत फिरत बा. अपना तारीफ के पुल बन्हवावत फिरत बा. बेचारा थगली के मुंह खोलि के पइसा पानी नीअर बहावता. वोट खातिर नोट बरिसावता. कतो अनाज, कतों कपड़ा, कतों कमरा बँटवावता. आ दू दिन खातिर दानी कर्ण के मात करता. कुल्ही का पाछा ओकर ई हे उद्देश्य रहेला कि चाहे लाख बेइज्जती भलही होखो बाकिर थेथर बनि के कुरुसी कइसहूँ हथिआइबि. कुरुसी बहके ना देइबि.\n‘चेयर-चिपकेरिया’ के ई रोग राज-रोग हवे. हामां सूमां का ई रोग ना होला. ई रोग ओही का होला जे ‘चेयर’ पर बइठेला. आ कुरुसिया अइसन जेवना का हेठा अधिकार के गद्दा होला जेवना में रकमि के रूई भरल होले. अइसना कुरुसी पर बइठते ऊ कान से अइसन बहिर हो जाला कि ओके दोसरा के आवाज सुनइबे ना करेले. आंखि के जोति अइसन मद्धिम हो जाले कि दोसरा के दुख दर्द लउकबे ना करे. ऊ टाँगि से लँगड़ा आ जबान से तगड़ हो जाला. बिना सवारी के ऊ चली ना सके. ओकर गोड़ भुइयां परबे ना करे. बाकिर भाषन त अइसन भीषण देला कि सुने वाला का कान के परदा उधियाइ जाला. कुरुसी पवते ऊ अपना सात पुहुत के अजाची बना देवे का फिकिर में परि जाला. एकरा खातिर भाई-भतीजावाद, जाति-जवारवाद वगैरह अनेकन हथकण्डा अपनावेला. ऊ ईहे बनाबर सोचेला कि ओकरा ‘चेयर’ का निगिचा जेतने ओकर सगा संबंधी रहिहन ओतने ओकर चेयर अहथिर रही. बाकिर ‘चेयर छीनू’ लोग ओकरो से चल्हांक होलन. ए मियां एढ़ा त हम तोहरो ले डेढ़ा. रोगी डाढ़ि डाढ़ि चलेला त ई लोग पात पात चलेला. ई लोग ‘चेयर’ में समस्यन का केवाछु के अइसन रोंई छिरिक देलन कि बेचारा खजुहट का मारे ना त चैन से कुरुसी पर बइठिये सकेला और ना त अपना मन में ओके छोड़िये सकेला. भइ गति सांप छुछुंदर केरी- सेहे हालि होकर हो जाला.\nओइसे त ई रोग बहुत पुरान हवे. महाभारत काल में ‘दुर्योधन’ का ई रोग भइल रहे जेवना का इलाज खातिर ‘महाभारत’ के लड़ाई लड़े के परल. रामायण काल में ‘कैकेयी’ का एह रोग के शुरूआत जइसहीं भइल, भरतजी ननिअउरा से पहुँच के दवा बिरो कइ के ठीक कइ दिहलन. एसे ओकर असर घरे तक रहि गइल. देवतन के राजा इन्द्र का ‘चेयर-चिपकेरिया’ के बहुत पुराना रोग हवे. एही से ऊ बड़ा सजग रहेलन. बलि जब जग्गि कइ के इची मुंड़ी उठावल चहलन त इन्द्र भगवान कीहें तुरंते गोडे पर गिर परलन आ भगवान का बलि के ले जाके पातालपुरी में मीसा में बन्द करे के परल. राजदरबारन में ई रोग ढेर लउकत बा. औरंगजेब ‘चेयर-चिपकेरिये’ का दौरा में शाहजहां के जेहलि में बन्द कइ दिहलसि. आजु काल्हि आजादी मिलला का बाद ‘चेयर-चिपकेरिया’ के रोग किछु ढेर लउकत बा. ‘चेयर’ खातिर जेवन काटा काटी होखति बा ई कुल्ही ‘चेयर-चिपकेरिये’ के लक्षण हवे. ‘चेयर-चिपकेरिया’\nके दौरा से देश में अनेकन राजनीतिक पार्टी बनि गइल बाड़ी स. ‘दलबदलेरिया’ के मरीज दलबदलू लोगन पर ‘चेयर-चिपकेरिया’ के असर हवे.\n‘चेयर-चिपकेरिया’ का रोगी खातिर ‘पचपन साल आ रिटायर होखे के केवनों सवाल नइखे. एहजा त-सट्ठा तब पट्ठा-मानल जाला. भलहीं शरीर जर्जर हो गइल बा, चले फिरे के गँवे नइखे. तबों ‘चेयर’ छोड़े के मन नइखे. जबले साँस तबले आस-तेवने हालि बा. ऊहो कहाव का बा कि हम अपना खातिर ना, देश खातिर, समाज खातिर त्याग करत बानीं. हमार भारत त ऊ देश हवे जहां पचास बरिस का बाद राजा लोग आपन राज पाट युवराजन के दे के वानप्रस्थ आश्रम में चलि जात रहलन हां. ओह लोगन का ‘चेयर-चिपकेरिया’ के बेमारी ना होखति रहलि हवे. बाकिर आजु हालति ई बा कि शरीर जर्जर हो गइल बा, ना आँखि से लउकत बा ना कान से सुनाता बाकिर ‘चेयर’ से चिपकल बाड़न. ओके छोड़ल नइखन चाहत.\nई रोग खाली हमरे देश में नइखे. विदेशो में एकर बड़ा जोर बा. अमेरिका के पछिला राष्ट्रपति निक्सन ‘चेयर-चिपकेरिये’ का दौरा में ‘वाटरगेट’ के जइसन काण्ड करववले रहलन आ बार बार पूछला नकरि जासु. बाकिर ओइजा के नेता एक से एक पेहम रहलन. ओरी तर के भूत सात पुहुत के नांव जानेला. चमइनी से भला कतों पेट छीपी. बाद में कुल्ही बाति पिआजु का बोकला नीयर अलगा-अलगा छितिराइ गइल आ उनुका कुसरी छोड़ि के भागे के परल. एह माने में हमार देश अभागा बाटे. एइजा ‘चेयर-चिपकेरिया’ के रोगी त बाड़न बाकिर इलाज के बढ़िया इन्तजाम नइखे. सभे हेठा से ऊपर ले जहाँ देखीं सभे रोगिये रोगी बा. दवा के केकर करो. ऊपरा चढ़ि के देखा त सभे एके लेखा.\nखैर रोग के जानकारी त हमरा कराई देवे के बा. ‘चेयर-चिपकेरियन कीटाणु’ दू तरह के होलन. ‘प्लस’ आ ‘माइनस’. जेकरा देहि में ‘प्लस’ ‘चेयर-चिपकेरियन’ कीटाणु होलन ऊ बराबर ‘चेयर’ से चिपकल रहेला आ ओके कबो छोड़ल ना चाहेला. जेकरा में ‘माइनस चेयर चिपकेरियन’ कीटाणु होलन ऊ ‘चेयर’ पर बराबर ‘चपेट’ कइल चाहेला. एकरा खातिर ऊ अपना एड़ी के पसेना चोटी ले ले जाला. नारा लगावेला, हड़ताल करावेला, अनशन करेला, आन्दोलन करावे ला. देवराज इन्द्र में ‘प्लस चेयर चिपकेरियन’ कीटाणु रहलन स. एसे ऊ कबो ‘चेयर’ ना छोड़सु. एही खातिर लोग ‘माइनस चेयर-चिपकेरियन’ कीटाणु वाला बलि के उकसावल. ऊ बेचारा पानी का नीअर पइसा बहवाइ के निनानबे गो जग्य करवलसि. प्लस आ माइनस कीटाणु में लड़ाई भइल आ प्लस चेयर-चिपकेरियन कीटाणु जीति गइलन स. इन्द्र अपना गद्दी पर बरकरार हो गइलन.\nअउरी रोगन में रोग के असर खाली रोगी का देहिये पर होला बाकिर ‘चेयर-चिपकेरिया’ के असर रोगी का देहि पर त रहबे करेला, साथे साथे देश आ समाजो पर एकर कम असर ना पड़ेला. जेवना संस्था भा महकमा का मालिक में ‘चेयर-चिपकेरिया’ के असर हो जाई ऊ संस्था आ महकमा भ्रष्टाचार के अड्डा हो जाला. सभे अपना मन के हो जाला. केहू तीन घाट त केहू मीर घाट रहेला. केहू केहू से सांस तक ना लेला. सभका चेयर से चिपकल रहे के रहेला. मतलब खातिर त गदहा के ‘बाबू’ कहल जाला. ई त सब आदमी के संतान ठहरल.\nअब एह रोग से बचे के उपाइ सुनीं. ‘चेयर-चिपकेरिया’ से बचे खातिर ‘ब्लैक बिहारी’ जी का मंदिर से फइलवें रहे के चाहीं. ‘ऊपर झापर’ के आसरा ना करे के चाहीं. नाहीं त रोग का हो गइला पर एकर इलाज बड़ा कठिन हो जाला. जल्दी काबू में आवे वाला ई रोग ना हवे. खाली ‘नो कान्फिडेन्सलीने’ (अविश्वास) एगो अइसन सुई बा जेवना के दे दिहला पर रोग किछु हद्द तक दबावल जा सकेला. ना त एकर इलाज ना एलोपैथी में बा ना होमियोपैथी में ना आयुर्वेदि में ना यूनानी में. ‘ढेलोपैथी’ में ‘घघेलियावलीन’ भा ‘गरदनियावलीन’ दू गो टेबुलेट जरूर निकसलि बाड़ी स. दू नो दू कम्पनी के तेयारी हवी स ओइसे असर दूनों के एक हीं तरह होला. इस्तेमाल के तरीका अलगा अलगा बा. ‘घघेलियावलीन’ आगा हाथ दे के दिहल जाला एमें कुरुसियों के टूटे के डर रहेला. बाकिर ‘गरदनियावलीन’ में हाथ पाछा गरदन पर रहेला. एसे कुरसी पर खतरा ना रहेला. मोका मोका से दूनों ‘टेबुलेट’ के इस्तेमाल कइल जा सकेला.\nहमरा देश में 95 फीसदी लोगन का ई रोग हो गइल बा. एतना विस्तार से हमरा बतलवला के मतलब ईहे बा कि सब आत्मचिन्तन करो आ देखो कि ओकरा में त ‘चेयर-चिपकेरिया’ के रोग नइखे नू भइल. अगर भइल होखे त तुरन्ते ओकर इलाज करावे के चाहीं. एमें राउर भला बा, देश के भला बा, समाज के भला बा. बेकारी एसे मिटी, भ्रष्टाचार मिटी, भाई भतीजावाद के अन्त होई आ बीस सूत्री आर्थिक कार्यक्रम लागू करे में सहूलियत होई.\n(भोजपुरी दिशा-बोध के पत्रिका पाती से साभार) http://bhojpuripaati.com


घोटाला के पइसा सोनिया के मिलल बा – टटका खबर\nजनता पार्टी के अध्यक्ष सुब्रह्मण्यम स्वामी काल्हु आगरा में कहलें कि टूजी स्पेक्ट्रम घोटाला से मिलल रुपिया में से सैकड़े साठ सोनिया गाँधी के मिलल बा जवन कि विदेशी बैंकन में जमा बा. कुछ हिस्सा करुणानिधि के मिलल बा. सोनिया गाँधी आपन धन अॡना दू गो बहिन का नाम से जमा करवले बाड़े. स्वामी का हिसाब से ए॰ राजा त कठपुतली भर रहलें आ उनुका के सैकड़े दसे मिलल बा. एह सब का बावजूद स्वामी के राय बा कि मनमोहन सिंह के प्रधानमंत्री बनल रहे के चाहीं ना त सोनिया गाँधी पीएम बन जइहें जवन देश खातिर खराब होखी. स्वामी त अइसन बतियवले बाड़न कि बुझात बा मुंशी उहे रहलें आ सगरी के हिसाब किताब उनुके लगे बा. शायद स्वामी के विश्चसनीयता संदिग्ध मान के कांग्रेसो उनका बयान पर बिफरल नइखे.


टटका खबर, अतवार, वैशाख अँजोरिया द्वादशी, 2078 विक्रमी – टटका खबर\nशनीचर का दिने भइल अंतर्राष्ट्रीय हॉकी महासंघ अध्यक्ष के चुनाव में भारत के डॉ नरेंद्र ध्रुव बत्रा बेल्जियम के अपना प्रतिद्वंद्वी मार्क काउड्रोन के दू वोट से हरावत दुबारा अध्यक्ष बन गइलें. 47 बरीस में पहिला बेर अइसन भइल बा कि कवनो भारतीय दुबारा अध्यक्ष बनल बाड़ें. अब डॉ बत्रा साल 2024 तक ले अंतर्राष्ट्रीय हॉकी महासंघ के अध्यक्ष बनल रहीहें. डॉ बत्रा दुबारा अध्यक्ष चुनइला का बाद अपना सम्बोधन में कहलन कि उऩुकर पहिल प्राथमिकता होखी हॉकी के दुनिया में मजबूत करे के. एकरा खातिर एकर नया नया प्रारुप आ इवेंट्स खोजल जाई. एकर विजिबिलिटी आ पहुंच के बढ़ावे के होखी.\nपछिमारा तट पर हालही में आइल ताउते चक्रवात का बाद अब भारत के पुरबारा तट पर चक्रवाती तूफान यास से निपटे के तइयारी हो रहल बा. मौसम विभाग के कहना बा कि शनीचर का दिने उत्तरी अंडमान सागर आ एकरा से सटल पूर्वी मध्य बंगाल के खाड़ी पर बनल निम्न दबाव 24 मई ले तेज होखत चक्रवाती तूफान में बदल जाई. मछुआरन के सोमार से समुद्र में आवे से मना कर दीहल गइल बा.\nनेपाल के विरोधी गोल संसद भंग करे के फैसला का खिलाफ कानूनी आ राजनीतिक लड़ाई लड़े के एलान कइले बाड़ें. ओह लोग के कहना बा कि राष्ट्रपति विद्या देवी भंडारी प्रधानमंत्री के पी शर्मा ओली का साथे मिल के संवैधानिक प्रावधानन के बेजा इस्तेमाल कइले बाड़ी. नेपाली संसद के भंग कर के 12 आ 19 नवंबर के एकर चुनाव करावे के एलान कइल गइल बा. पिछला बेर नेपाल के सुप्रीम कोर्ट भंग संसद के फेरू से बहाल कर दिहले रहुवे बाकिर ओली संसद में आपन बहुमत साबित ना कर पवलें. बाद में विरोधी गोल का तरफ से नेपाली कांग्रेस के अध्यक्ष शेर बहादुर दोउबा प्रधानमंत्री पद पर आपन दावा पेश कइलें बाकिर राष्ट्रपति एह दावा के नकार दिहली. उनुका विचार से दोउबा स्थायी सरकार ना दे पइतें. जाने जोग बा कि पिछला साल 20 दिसम्बर का दिने संसद के भंग कइल गइल रहुवे जवना के सुप्रीम कोर्ट एह साल फरवरी में फेर से बहाल कर दिहले रहुवे.\nएगो विमान हादसा में नाइजीरिया के सेना प्रमुख लेफ्टिनेंट जनरल इब्राहिम अथाहिरू के मौत हो गइला के जानकारी ओहिजा के सेना जारी कइले बिया. कहल गइल बा कि मध्य कादूना राज्य में भइल विमान हादसा में विमान चालक समेत 10 गो अधिकारियन के मौत हो गइल. हादसा कवना कारण से भइल एकर कवनो जानकारी अबहीं सामने नइखे आइल.\nबिहार के मुख्यमंत्री नीतीश कुमार काल्हु फेरु दोहरवलें कि पूरा देश में बिजली के एक समान दर होखे के चाहीं. ऊर्जा विभाग के समीक्षा बइठक का दौरान मुख्यमंत्री नीतीश कुमार कहलन कि घर घर ले बिजली कनेक्शन चहुंपा दीहल गइल बा आ लोग के लगातार बिजली मिल रहल बा. आ निर्बाध बिजली देबे खातिर सरकार बाहरो से बिजली खरीदत बिया.\nभाजपा के बिहार प्रदेश प्रवक्ता मनोज शर्मा काल्हु कहलें कि सेनारी नरसंहार के आरोपियन के थाना में टेस्ट आईडेंटिफिकेशन परेड ना करावल गइल रहुवे आ ओह समय के राजद – कांग्रेस गठजोड़ के सरकार का इशारा पर पुलिस मामिला के जानबूझ के कमजोर बना दिहले रहे.\nजौनपुर के कोतवाली इलाका के बल्लोचटोला में एगो आदमी अपना पड़ोसन माशूका के जान ले लिहला का बाद अपनहूं जहर खा के मुए के कोशिश कइलसि.\nभदोही जिला के औराई इलाका में बभनौटी उचेठा एफसीआई गोदाम में ठेकेदार करीब 40 गो मजदूरन के नौकरी से हटा दिहले बा आ बकाया भुगतानो नइखे करत. एकरा खिलाफ काल्हु मजदूर प्रदर्शन कइलें.\nसारण जिला के जनता बाजार इलाका के लहलादपुर में एगो ट्रक से लागल धक्का से मोटरसाइकिल से अपना महतारी साथे जात नवही के ठाँवे पर मौत हो गइल आ पीछे बइठल महतारी घवाहिल हो गइली. ई लोग सीवान जिला के महाराजगंज इलाका के रहुवे.\nसारण जिला के तरैया इलाका के गलिमापुर गाँव में पाँच बरीस के एगो लइका के मौत साँप कटला से हो गइल बा.\nमिर्जापुर के देहात कोतवाली इलाका के लहौली गाँव में आर्केस्ट्रा देखे का झगड़ा में एगो लइका के शनीचर का दिने पीटपीट के मुआ दीहले तीन गो अनेरिया नवही. ओह लइका के दोष इहे रहुवे कि ऊ एहनी का आगे कुर्सी लेके बइठ गइल रहुवे आ एहनी के देखे में दिक्कत होत रहुवे.\nकौशांबी जिला के शीतला धाम कडा कोतवाली इलाका के लहरी गांव का लगे बारात में आइल एगो नवही के गरदन काट के ओकर लाश खेत में फेंक दिहल गइल रहे. लाश बरामद क के पुलिस तहकीकात करत बिया.\nजौनपुर के मीरगंज इलाका के असवां गाँव में शुक के देर राति बाइक सवार बदमाश एगो दुल्हा के कार पर गोली चलवले सँ जवना में दुलहा के भाई के गोली लाग गइल.\nचारा घोटाला के सजायाफ्ता मुजरिम आ बिहार के मुख्यमंत्री रहल लालू प्रसाद खातिर राहत के खबर मिलल जब सीबीआई लालू के डीएलएफ रिश्वत घोटाला में क्लीनचिट दे दिहलसि.\nपाकिस्तान अमेरिकी सेना के वायुयानन के अपना आकाश से उड़े के अनुमति दे दिहलसि. एहसे अमेरिका के अफगानिस्तान में मौजूद अपना सैनिकन के मदद मुहैया करावे में आसानी होखी.\nTags: कौशांबी, चारा घोटाला, जौनपुर, ध्रुव बत्रा, नाइजीरिया, नेपाल, पाकिस्तान, बिजली, भदोही, मिर्जापुर, लालू प्रसाद, सारण, सीवान, सेनारी नरसंहार, हॉकी महासंघ\n«« टटका खबर, शनीचर, वैशाख अँजोरिया एकादशी. 2078 विक्रमी\nटटका खबर, सोमार, वैशाख अँजोरिया त्रयोदशी, 2078 विक्रमी »»


टटका खबर : सोमार, 10 अगस्त 2015 (बलिया-छपरा) – टटका खबर\nदेवघर बाबाधाम का लगे एगो बेलाबागान का मंदिर में नियरा आजु सोमार के सबेर में मचल भगदड़ से नाहियो त एक दर्जन लोग के मौत हो गइल आ पचास जने घवाहिल हो गइले. प्रशासन के कहना बा कि घवाहिलन के गिनिती अबहीं अउर बढ़ सकेला. प्रशासन लाठी चार्ज का चलते भगदड़ होखे के बातो नकारत बा. ओकर कहना बा कि मंदिर के पट सबेरे चार बजे खुलवे आ पहिले दर्शन करे का आपाधापी में भगदड़ मच गइल. झारङण्ड सरकार का ओर से मरे वालन के परिवार के दू दू लाख के मुआवजा देबे के एलान कइल गइल बा. घवाहिलन के पचास पचास हजार दीहल जाई.\nनीतीश अपना डीएनए के सवाल उठवला से अतना नाराज बाड़न कि अपना समर्थकनो के डीएनए पीएम मोदी का लगे भेजवावे के एलान कइले बाड़न. कहले बाड़न कि नाहियो त पचास लाख लोग अपना डीएनए के सैम्पल भेजी काहे कि बिहार के लोग एह बात के आपन बेइज्जति मानत बा. जबकि मोदी नीतीश के डीएनए का बारे में कुछ कहबे ना कइलन. ऊ त लोकतंत्र के डीएनए के बात कइले रहले. बाकिर झूठन के सरदार का तरह नीतीश एके बात के रट ध लिहले बाड़न.\nबिहार के जंगल राज से बचावे के गोहार सुन के बिहार के जंगली जानवर चिचियाइल शुरु क दिहले बाड़े सँ आ पूछत बाड़े सँ कि मोदी जंगलराज के विरोध काहे करत बाड़न. ओहनी के कहना बा कि ऊ त बिहार के स्वर्णिम काल में गिनाए के चाहीं जब साँढ आ भैंसा स्कूटरे पर ढोवा जात रहलें.\nछपरा आरएसएस के गुरुदक्षिणा समारोह के समापन अतवार का दिने छपरा के साधपुर बाजार के रामजानकी विद्यालय में कइल गइल.\nछपरा जेपी विश्वविद्यालय के भ्रष्टाचारी कुलपति आ रजिस्ट्रार के हटावल ना गइल त भाजपा उनुका खिलाफ आन्दोलन करे के बात कहले बिया.\nमुजफ्फरपुर आ गया में शानदार रैली कर चुकल भाजपा पर अब सहरसा आ भागलपुर के रैलीओ अइसने करावे के दबाव बढ़ गइल बा. सहरसा आ भागलपुर में भाजपा कमोजर बिया एहसे अउरी दिक्कत होखे वाला बा.\nअतवार का दुपहरिया भोजपुर जिला के बिहियां टीसन का लगे रेल लाइन पार करत 20 बरीस के एगो नवही 45 बरीस के एगो औरत के मौत ट्रेन से कटा के हो गइल. आरा टीसन के प्लेटफार्म नंबर दू पर चलत ट्रेन से गिरला का चलते 55 बरीस के एगो आदमी के मौत हो गइल.\nबलिया के असढिया गांव के योगीबीर बाबा के कुटी से भगवान शिव के भव्य बरात अतवार का दिने निकालल गइल जवना में हाथी-घोड़ा आ नगाड़ा संग हजारन श्रद्धालु शामिल भइले.\nबलिया जिलाधिकारी अतवार का दिने घाट के दौरा क के प्रशासन के कांवरियन खातिर सुविधा बहाल करावे के निर्देश दिहलन. कहलन कि भगवान भोलेनाथ के जलाभिषेक करे वालन के कवनो दिक्कत ना होखे के चाहीं.\nरसड़ा-मऊ रोड पर भाजपा के विधायक रहल राम इकबाल सिंह के पेट्रोल पंप से कुछ बदमाश अतवार का दुपहरिया तीन लाख रुपिया लूट लीहले सँ.\nबलिया सीडीओ अतवार का दिने जिला अस्पताल के दौरा कइलन आ बर्न वार्ड में एसी लगावे के आदेश दिहलन. पता ना बिना बिजली के एसी कइसे चलवाई अस्पताल प्रशासन. बिजली सप्लाई ठीक होखत नइखे बलिया के.\nहल्दी थाना के चौबे छपरा गंगा घाट से शनिचर के रात किनारा से नावे चोरा ले गइलें सँ चोर आ बहुते कोशिश का बादो नाव के पता ना चलल.\nबिल्थरारोड में दलित नवही नीरज के हत्या का बाद भइल बवाल का दौरान लापरवाही बरते का आरोप में सीयर चौकी के इंचार्ज आ दू गो सिपाहियन के लाइन हाजिर क दिहलन एसपी.\nवाराणसी के काशी विश्वनाथ मंदिर के एगो पुजारी के मंदिर प्रशासन के चढ़ावे के रुपिया चोरावे का आरोप में गिरफ्तार कर लीहल गइल बा. सीसीटीवी में ओकरा के चढ़ावा के धन दान पेटी में ना डाल के अपना लगे राखत देखल गइल बा.\nपहिले कहल जात रहुवे कि कुकुर के पोंछ बारहो बरीस ले पाईप में राख दीहल जाव तबहियो सोझ ना होखी, अब हालत ई बा कि पइपवे टेढ़ हो जाई. संसद से पाँच दिन खातिर निकालल गइला का बादो कांग्रेस के सांसद आपन हरकत बदले के तइयार नइखन लउकत आ आजु सोमारो का दिने लोग बाँह पर करिया पट्टी बान्ह के संसद चहुँपे के बात कहले बा. आ फैसला दोसर केहू के ना सीधे सोनिया कइले बाड़ी.\nआआपा के विधायक जइसे पारापारी जेल जात बाड़न ओहसे मुख्यमंत्री अरविंद केजरीवाल के लागत बा कि जल्दिए उनुका गोल के सगरी विधायक जेल का भीतर होखीहें आ उनुका ओहिजे से काम करे के पड़ सकेला. कहलन कि पिछला छह महीना में तीने गो विधायक गिरफ्तार भइल बाड़े आ एह रफ्तार से त दसो बरीस से अधिका लाग जाई सगरी विधायकन के जेल भेजे में.\nदेश के 476 गो शहरन के साफसफाई के पैमाना पर मापत मैसूर के सबले साफ आ दमोह के सबले गंदा पावल गइल बा. दिल्ली नगर निगम वाला दिल्ली के गिनिती 398 वां जगहा पर बा. दिल्ली छावनी 15 वाँ जगहा आ नईदिल्ली नगर निगम 16 वां जगहा आइल बा.\nअब घरो में नौकर राखल महँग पड़े वाला बा काहे कि केन्द्र सरकार घरेलू नौकरन खातिर नियम कानून बनावे जात बिया. अब घरेलू नौकर राखे खातिर एगो एजेन्सी से संपर्क करे के पड़ी आ नौकरन के ईएसआई, भविष्य निधि, सवेतन अवकाश, मातृत्व अवकाश वगैरह देबे के पड़ी. काम के घंटो तय क दीहल जाई. बाकिर सरकार गृहलक्ष्मियन ला का करे के सोचत बिया जे लोग दिन रात बिना छुट्टी बिना तनखाह परिवार के सेवा में लागल रहेला.\nरक्षा बन्धन के मौका पर केन्द्र सरकार बैंक आ बीमा कंपनियन के सहयोग से सुरक्षा बंधन मिशन शुरू कइले बिया जेहसे अधिका से अधिका लोग प्रधानमंत्री सुरक्षा बीमा योजना आ प्रधानमंत्री जीवन ज्योति बीमा योजना के फायदा उठा सकसु. रक्षा बन्धन का पर्व पर भाई लोग अपना बहिनन के 351 रुपिया दे के जीवन सुरक्षा उपहार चैक खरीद के दे सकेलें जवना से बहिनन के बीमा के सुरक्षा मिल जाई.\nपोर्न पर बैन का खिलाफ हल्ला मचा के बैन हटवावे में सफल रहल सोशल मीडिया अब मुंबई के होटलन से छिनरपन के आरोप में गिरफ्तारी का खिलाफ हल्ला कइल शुरू क दिहले बाड़े. एह हल्ला से परेशान मुंबई के पुलिस प्रमुख राकेश मारिया एह छापेमारी के जाँच कइल शुरू क दिहले बाड़न.6अगस्‍त के रात पड़ल एह छापा में 13 गो जोड़ा आ 35 गो अउरी लोग एह मामला में धराइल रहलें.\nअमरीका के मिसूरी राज्य के फर्गूसन इलाके में परसाल एगो करिया नवही के मौत के बरखी मनावत भीड़ आ पुलिसा का बीच गोली चले के खबर बा.\nपूरबी चीन में आइल तूफान सोडलर का चलते एक दर्जन से अधिका लोग के मौत हो गइल आ कुछ लोग लापतो बतावल जात बाड़ें. ई लोग या त बाढ़ में बह गइल बा ना त धसल मकान का मलबा में दबाइल बा.\nदू बरीस से ईरान के जेल में बंद दिल्ली के सुशील कपूर के परिवार से भेंट क के विदेश मंत्री सुषमा स्वराज भरोसा दिहली कि सरकार उनुका रिहाई के कोशिश लगातार करत बया आ करत रही जबले रिहा नइखन हो जात. दू साल पहिले तेल के तस्करी का आरोप में सुशील के एगो जहाज से गिरफ्तार कइल रहे.


डॉ० रसिक बिहारी ओझा “निर्भीक” - डॉ० उमेशजी ओझा - मैना: भोजपुरी साहित्य क उड़ान (Maina Bhojpuri Magazine)\nHome डा उमेशजी ओझा रसिक बिहारी ओझा 'निर्भीक' साहित्यकार परिचय Lekh डॉ० रसिक बिहारी ओझा “निर्भीक” - डॉ० उमेशजी ओझा\nडॉ० रसिक बिहारी ओझा “निर्भीक” - डॉ० उमेशजी ओझा\nडॉ० रसिक बिहारी ओझा “निर्भीक” जी आज हमनी के बीच नईखी बाक़ी उहा के रचना, भोजपुरी में उहा के उपस्थिति दिलावत रहेले. भोजपुरी साहित्यकारन में उनका के भुलाईल भोजपुरी के साथे बेईमानी होई. उहा के किताबन के हाथे लागत बुझाला की उहा के हमनी के बीच आजुओ बानी.\nभोजपुरी के विख्यात साधकन, सर्जकन , उन्नायकन, सम्वरधकन आ भोजपुरी के विस्तृत आयाम देवे वाला मेसे आपन गौरवमय जगह बनावेवाला, भोजपुरी साहित्य के सम्पन्नता आ गौरव गरिमा खातिर डॉ0 राशिक बिहारी ओझा “निर्भीक” जी अकेले जतना काम कईले बानी उ सभ विस्मयकारी बा . उनकर काम प्रेरक, ग्राह आ मार्गदर्शक बा . उनका में अमित ऊर्जा, उमंग, उत्साह आ कार्य करके क्षमता रहे .\nनिर्भीक जी के जनम बिहार के शाहाबाद अब बक्सर जिला के निमेज ग्राम के एगो प्रतिष्ठित आ साहित्यिक परिवार में २१ मई १९३२ में भईल रहे. उहा के पिता स्व० पंडित ब्रह्मेश्वर ओझा, जमींदार रहत एगो देशभक्त, निर्भीक, क्रांतिकारी कवी रहनी. राष्ट्रीय आन्दोलन में आपन ओजस्विनी आ विप्लवी कवितन में शौर्य, साहस, बलिदानी भावना के संचार करत रहनी. ईहा के चार भाई आ एक बहिन रहनी जेकरा में सबसे छोट रहनी “निर्भीक” जी. निर्भीक जी के माई के नाम राम सवारी देवी आ बहिन के नाम लखरानो देवी रहे. ईहा के बड भाई स्व० रामाशीष ओझा लईकाईये से आपन बडका बाबूजी पंडित महेश्वर ओझा के साथे जमशेदपुर में रहत रहनी. उहा के दुसरका भाई स्व० रामाधार ओझा ‘तुच्छ’ जी भी एगो कुशल कवी रही. निर्भीक जी के तिसरका भाई स्व० रास बिहारी ओझा अमेरिका में रही के ओहिजे काम करत रहनी आ उहा के सभ परिवार ओहिजे रहत रहले .\nनिर्भीक जी लईकाईये से “ होनहार विरवान के होत चिकने पात” मुहवारा के चरितार्थ करेवाला रहनी. घर में शिक्षित साहित्यिक परिवेश आ संस्कार उहा के चरित्र आ प्रतिभा के निखारे में सहायक बनल. उहा के छात्र जीवन में ही कविता, कहानी, एकांकी, निबंध, रेखाचित्र आदि के सृजन करे लागल रही. जेकर सराहना उनका साथे पढ़े वाले छात्र आ विद्यालय के अध्यापक करत रहले. शिक्षा प्राप्त कईला के बाद उहा के साल १९५३ में सेना के बढ़िया पद प बहाल हो गईनी . सेना में कुछ दिन काम कईला के बाद सैनिक जीवन से मुक्त होके १९५९ में जमशेदपुर के टेल्को कंपनी में काम करत हिंदी आ भोजपुरी के तपस्या में संलगन हो गईनी. आ एही घरी “बिहार की भोजपुरी लोक कथाओं का सांस्कृतिक अध्ययन” विषय प पी. एच. डी. के उपाधि १९८१ में प्राप्त कईनी .\nडॉ० रसिक बिहारी ओझा, निर्भीक’ जी के विवाह ०९ जून १९५५ में श्रीमति प्रेम सुंदरी देवी के साथे भईल. निर्भीक, जी के तिनगो पुत्र आ एगो पुत्री बाड़ी. बड लईका श्री अभय कुमार ओझा व्यवहार न्यायालय खगड़िया में सहायक के पद पर कार्यरत आ साथे साथे भोजपुरी के लेखक भी बानी. उनकर विवाह श्रीमती लक्ष्मी ओझा के साथे भईल. निर्भीक जी के माझिल लईका श्री अजय कुमार ओझा टाटा कम्पनी में काम करत भोजपुरी आ हिंदी के बढ़िया लेखक बानी . अजय ओझा , ‘ निर्भीक सन्देश ’ नामक पत्रिका के सम्पादन भी करीले . अजय जी के विवाह श्रीमती मीना ओझा के साथे भईल. निर्भीक जी के सबसे छोट लईका श्री विजय कुमार ओझा दिल्ली में रहिके आपन व्यवसाय कर रहल बाडन. विजय के विवाह प्रज्ञा ओझा के साथे भईल. निर्भीक जी के लईकी कल्पना कुमारी के विवाह श्री अजय कुमार पाण्डेय के साथे भईल.\nनिर्भीक, जी के बारे में कतनो कहल जाव कम होई. उहा के भोजपुरी खातिर ढेर दमगर किताबन के लिख के प्रकाशित करवनी जवना से भोजपुरी के खजाना त बढेबे कईल आ ओकर मान्याता खातिर आधारों तेयार भईल . उहा के लिखल किताब हर विधा के रहे . जवना में भोजपुरी के पहिलका रेखा चित्र ‘सुरतिया ना बिसरे’-१९६४, स्वागत छाया नाट्य ‘परिछाही’-१९६६, एकांकी सग्रह ‘बुरबक बनाली’-१९६८, बाल एकांकी संग्रह ‘तमाचा’- १९७१, भोजपुरी भाषा के पहिलका ठोस व्याकरण ‘भोजपुरी शब्दानुशासन’-१९७५, भोजपुरी निति कथा-विशाल लोक कथा संग्रह ‘ सागर के कुछ मोती’-१९५८, कालिदास के लिखल मेघदूत के आसान भाषा में भोजपुरी अनुवाद-‘मेघदूत’-१९९२, एकरा बाद उहा के हिंदी में एगो कहानी संग्रह ‘शराफत के जुरमाना’-१९९४ बा. एह सब के अलावे उहा के कईगो किताबन के प्रकाशित आ बहुते संकलन आ पत्रिकन के संपादन भी कईले बानी. साहित्य के क्षेत्र में उनकर कईल योगदान के चलते देश में बहुते जगह से उहाके सम्मान कईल गईल आ मानद उपाधि भी देहल गईल. अईसन महान पुरुष के शत शत नमन बा. जय माई भाखा. जय भोजपुरी. अंत में अगर कुछ गलती हो गईल होखे त पाठक से छमा चाहब.\nअंक - 99 (27 सितम्बर 2016)


दुर्गा प्रसाद के पहिलका फिल्म में निरहुआ विराज के दुश्मनी – Anjoria\nमशहूर पखावज वादक दुर्गा प्रसाद मजुमदार के बतौर निर्माता पहिलका फिलिम “दुश्मनी” अब बन के प्रदर्शन खातिर तइयार बा. आदिशक्ति इंटरटेनमेंट के बैनर में बनल एह फिल्म के निर्देशन कइले बाड़न सुपरहिट निर्देशक राजकुमार आर पाण्डेय. फिल्म में सुपर जुबिली स्टार दिनेशलाल यादव आ नयका स्टार विराज भट्ट के दुश्मनी के नायाब दृश्य देखनिहारन के देखे के मिले वाला बा. दुनु कलाकार फिल्म में एक दोसरा के खून के पियासल बाड़न. एह दुनु के दुश्मनी के एक से बढ़ के एक एक्शन सीन फिल्मावल गइल बा एह “दुश्मनी” में. फिल्म में निरहुआ के जोड़ी पाखी हेगडे का साथ आ विराज के जोड़ी रिंकू घोष का साथ बनावल गइल बा. निरहुआ विराज के सुपर हिट जोड़ी एहसे पहिले लागल रह ए राजा जी, दिवाना, दाग, आ दिलजले में धमाल मचा चुकल बा.\nअगिला ६ मई के रिलीज होखे जा रहल एह “दुश्मनी” के गीत विनय बिहारी, प्यारेलाल यादव, श्याम देहाती आ आर आर पंकज के लिखल बा जवना के संगीत दिहले बाड़े दुर्गा नटराज. संपादन जितेन्द्र सिंह जीतू के, छायांकन प्रमोद पाण्डेय के. कहानी संतोष मिश्रा के लिखल आ आडियो टी सीरिज पर बा. बिहार में एकरा के एकेसाथ पचास से बेसी सिनेमाघरन में रिलीज करावल जा रहल बा.


सगरी खबर भोजपुरी में (शुक, 12 जून 2015) – टटका खबर\nबिहार के मुख्यमंत्री रहल जीतन राम मांझी काल्हु भाजपा अध्यक्ष से मिलला का बाद एनडीए में शामिल होखे के एलान कर दिहलन. कहलन कि सीट का बारे में अबहीं कवनो बात नइखे भइल बाकिर नीतीश आ लालू के नापाक गठबन्हन के हरावे खातिर उनकर गोल भाजपा से मिल के चुनाव लड़ी. ओने भाजपा से हमेशा रुसल रहे वाला शाटगन सिन्हा काल्हु लालू से उनुका जनमदिन पर भेंट क के बधाई दिहलन. शाटगन सिन्हा बेचैन बाड़न काहें कि भाजपा में उनुका भाव नइखे मिलत. सोचले रहुवन कि सांसद बनला का बाद मंत्री पद मिल जाई बाकिर तिकवते रहि गइलन. असल में उनुका पते नइखे कि उनुका एही रहन का चलते भाजपा उनुका के भरोसा जोग ना माने. शाटगन सिन्हा के सपना ढेर दिन से बिहार के मुख्यमंत्री बने के बा.\nम्यांमार में भारत के चलावल आतंक विरोधी ऑपरेशन से जतना परेशान पाकिस्तान नइखे ओहसे अधिका बेचैनी कांग्रेस में देखे के मिलत बा. कांग्रेसी नेता एह अभियान के खिलाफत करे में लागल बाड़े. ओने पाकिस्तान में त हड़कंपे मच गइल बा. काल्हु पाकिस्तान के सीनेट भारत का खिलाफ प्रस्ताव पास कइलसि. पाकिस्तानी पीएम नवाज शरीफ कहलन कि म्यांमार जइसन कार्रवाई के धमकी दीहल दुनू देश के दोस्ती ला खतरनाक बा.\nविश्व योग दिवस पर होखे जात सार्वजिक योग कार्यक्रम में शामिल होखे ला मुसलमानो लोग आगे आवे लागल. काल्हु वोहरा समुदाय के लोग केन्द्रीय मंत्री श्रीपद नाइक से मुलाकात कइल आ योग दिवस कार्यक्रम में शामिल होखे के बात कहल. यूपी के मजलिस उलेमाएहिन्द के अध्यक्ष मौलाना सैयद कोकब मुज्तबा कहलन कि योग के विरोध करे वाला लोग मानवता के दुश्मन ह काहे कि योग इंसान के तंदुरुस्ती खातिर कइल जाला. कहलन कि नमाजो में योग बा बाकिर नमाज योग ना ह.\nबियफे का दिने कैलाश मानसरोवर के यात्रा शुरु हो गइल. यात्रा के पहिलका जत्था में जाए वाला लोग के विदेश मंत्री विदेश मंत्री सुषमा स्वराज उत्तराखंड के लिपुलेख दर्रा के पारंपरिक राहे रवाना करवली. एह साल से श्रद्धालु नयको राह से कैलाश मानसरोवर के यात्रा कर सकीहें. एह राहे गाड़ियो जा सकेली सँ. यात्रियन के कुल 18 गो जत्था जाई आ यात्रा के दौर 15 अगस्त का दिने जाए वाला आखिरी जत्था का साथे खतम हो जाई.\nफेसबुक पर एह घरी एगो खतरनाक वायरस सक्रिय बा जवना चलते यूजर के सगरी टाइमलाइन आ न्यूज फीड फूहड़ फोटो आ वीडियो से भर जात बा आ ओकरा के देखे वाला लोग ओह यूजर से शिकायत करे लागत बा.\nबियफे का दिने नेपाल के पहाड़ी इलाका में भइल भारी बरखा का बाद पहाड़ धँसला का चलते छह गो गाँव दबा गइली सँ आ कम से कम 41 लोग के मौत हो गइल. अनेसा बा कि मरेवालन के गिनिती मेंं इजाफा हो सकेला जब मलवा साफ क के लाशन के निकालल जाई.\nब्रिटेन सरकार बाहर से आवे वाला लोगन के गिनिती कम राखे का कोशिश में कुशल कामगारन के दीहल जाए वाला कम से कम वेतन में बढ़ोतरी क दिहलसि आ वर्क परमिट के संख्या घटा दिहलसि.\nपटना में अपहरण करेवाला एगो गिरोह के खुलासा भइल बा जवना के सरगना सचिवालय थाना के क्यू मोबाइल के जवान दीपक कुमार निकलल.\nनिर्माता निर्देशक महेश भट्ट आ अभिनेता इमरान हाशमी के फिलिम ‘हमारी अधूरी कहानी’ के यूपी में मनोरंजन कर देबे से छूट दे दिहले बिया यूपी सरकार. सरकार के कोशिश बा कि अधिका से अधिका फिलिम यूपी में बनावल जाव आ एहिजा बने वाला फिलिमन के राज्य में टैक्स छूट दे के बढ़ावा दीहल जाव.\nबाइक लूट के गलत शिकायत करे वाला के पुलिस फर्जी वाद दायर करे का आरोप में गिरफ्तार क लिहलसि. सारण जिला के मढ़ौरा इलाका के कर्णपुरा गाँव के एगो आदमी आपन मोटरसाइकिल लुटइला के केस थाना में लिखवलसि. पुलिस जाँच कइलसि त पता चलल कि ओह आदमी के सवा दू लाख रुपिया के करजा देबे वाला आदमी मोटरसाइकिल रोक लिहलसि आ कहलसि कि रुपिया दे के मोटर साइकिल ले जा. एकरा बाद करजा देबे वाला के फँसावे खातिर झूठ शिकायत लिखवा दिहलसि ई मुर्गी व्यापारी.\nसिवान में भइल तेजाब कांड के चश्मदीद गवाह राजीव रौशन के हत्या का मामिला में सांसद रहल मो. शहाबुद्दीन के जमानत याचिका पर बियफे का दिने सुनवाई पूरा क लीहल गइल आ एह पर फैसला आजु आवे के उमेद बा.\nबुध का देर रात एकमा थाना के चकमीरा गांवे आइल बारात में दुल्हा के गाड़ी से कचरा के एगो औरत के मौत हो गइल. ऊ अपना ममेरी बहिन के शादी में सिवान जिला के महादेवा इलाका के हकमा से आइल रहुवे आ एह हादसा के शिकार हो गइल.\nबलिया पुलिस बुध का साँझे हल्दी थाना क्षेत्र के जवहीं दीयर से अंतर प्रांतीय गिरोह के चार गो बदमाशन के गिरफ्तार क लिहलसि. एकनी का लगे से बहुते असलहो बरामद भइल बा. एह बदमाशन पर यूपी के अलावे बिहार, झारखंड, आ पश्चिम बंगालो में कईगो मुकदमा दर्ज बावे. पुलिस के एह टीम के पाँच हजार रुपिया के पुरस्कार देबे के एलान अपर पुलिस अधीक्षक केसी गोस्वामी कइलन.\nमुलायम सिंह के संसदीय इलाका आजमगढ़ में सड़क चमकावे खातिर यूपी सरकार 165 करोड़ रुपिया के मंजूरी दे दिहलसि. एह रुपिया से आजमगढ़ के हरव1श मुहल्ला के शाही पुल से पवई ले 55 किलोमीटर सड़क के सात मीटर कइल जाई आ सड़क के दुरुस्त कइल जाई.\nअपना 80 बरीस के बेमार महतारी के दवाई लेबे जात 50 बरीस के बेटा सुरेमनपुर टीसन पर सियालदह एक्सप्रेस में चढ़त घरी नीचे गिर गइलन आ ट्रेन से कटा के उनुकर मौत हो गइल. बेटा के मौत के खबर सुनते बेमार महतारियो के दिल के धड़कन बंद हो गइल. मरेवाला रेवती इलाका के ओझा के मिल्की गाँव के रहलें.\nगाजीपुर जेल के दीवार फान के भागत चार गो कैदियन में से तीन गो के त पकड़ लीहल गइल बाकिर एगो कैदी फरार होखे में सफल हो गइल. फरार हो गइल कैदी धोखाधड़ी के केस में बंद रहुवे.\nमऊ जिला के मोहम्मदाबादगोहना के एगो डाक्टर के फोन कर के महाराजगंज जेल में बंद श्यामलाल पासी का नाम से बीस लाख रुपिया रंगदारी के मांगल गइल बा. एह बात के शिकायत डा॰ प्रमोद कुमार मधेसिया लिखित रुप से थाना में क दिहले बाड़न. पुलिस केस दर्ज क लिहले बिया.\nबियफे का दिने बढ़त ले के खुलल शेयर बाजार दुपहरिया होत होत भहराइल शुरु क दिहलसि आ आखिर में सेंसेक्स 470 अंक आ निफ्टी 159 अंक गिर के बंद भइल. सोनो चांदी के दाम में बियफे का दिने गिरावट देखे के मिलल.\nरिजर्व बैंक बैंकन से कहले बा कि डूबल भा डूबे वाला करजा से निपटे खातिर रणनीति बनावसु. कहलसि कि एह तरह के करजा लुकावे के कोशिश बैंकन खातिर बहुते नुकसानदेह हो सकेला.\nबीच में बात कट जाए से सरकार परेशान बिया. ओकर कोशिश बा कि कम से कम बीएसएनएल में एह तरह के घटना कम से कम होखो. केंद्रीय दूरसंचार आ सूचना प्रौद्योगिकी मंत्री रविशंकर प्रसाद काल्हु कहलन कि एकरा ला देशभर में 35 हजार नया मोबाइल टावर लगावे के फैसला कइल गइल बा जवना में से पिछला साल 12000 टावर लगावलो जा चुकल बा.\nओने ट्राइ के शिकायत बा कि बिना ओकरा से पूछले बीएसएनएल देश भर में फ्री रोमिंग के एलान कइसे क दिहलसि. ओकरा लागत बा कि एहसे बाकी कंपनियन के नुकसान हो सकेला आ सभका बरोबरी के मौका ना मिल पाई. बीएसएनएल के कहना बा कि एकरा ला ट्राई के अनुमति जरूरी ना होखे के चाहीं आ 15 जून से रोमिंग फ्री करे के फैसला पर अड़ल बावे.\nओलंपिक पदक विजेता भारत के स्टार बैडमिंटन खिलाड़ी सायना नेहवाल विश्व रैंकिंग में एग चरण उपर उठ के फेरू दुनिया के नंबर2खिलाड़ी बन गइल बाड़ी.


नेपाल में सम्मानित भइलन कवि मनोज भावुक – Anjoria\nनेपाल में सम्मानित भइलन कवि मनोज भावुक\nSep 24, 2013 मनोज भावुक\nनेपाल की राजधानी काठमांडू में पिछल 13 से 15 सितम्बर 2013 ले आयोजित अंतर्राष्ट्रीय ब्लागर सम्मेलन में भोजपुरी साहित्यकार, लोकप्रिय कवि, फिल्म समीक्षक आ टीवी एंकर मनोज भावुक के ‘परिकल्पना लोक भूषण सम्मान’ से सम्मानित कइल गइल. सम्मान नेपाल सरकार के मंत्री रहल आ संविधान सभा के अध्यक्ष अर्जुन नरसिंह केसी का हाथे दिहल गइल.\nपहिला बेर कवनो भोजपुरी साहित्यकार के मिलल ई सम्मान मनोज भावुक के भोजपुरी खातिर बहुमूल्य आ बहुआयामी योगदान ला दिहल गइल. एह सम्मेलन में हिन्दी का साथही नेपाली, भोजपुरी, अवधी, छतीसगढ़ी, मैथिली वगैरह भाषा के रचनाकारन के परिकल्पना सम्मान से नवाजल गइल.\nभोजपुरी पंचायत पत्रिका के सालाना सामारोह\nप्रदीप कुमार आ अरूण देव बैंकाक में सम्मानित होखीहें\nOne thought on “नेपाल में सम्मानित भइलन कवि मनोज भावुक”\nबहुत -बहुत धन्यवाद जी। पार्टी -सार्टी कहिया होई। भोजपुरिया भाई लोगन के ?


टटको में टटका खबर : 11 अक्टूबर 2014, शनिचर – Anjoria\nनानाजी देशमुख के जनमदिन 11 अक्टूबर पर दिल्ली में उनुका प लिखल किताब ‘विराट पुरुष नानाजी’ के विमोचन करत प्रधानमंत्री नरेन्द्र मोदी.\nवेस्टइंडीज के 48 रन से हरा के भारत सीरीज में बराबरी कइलसि. भारत के सात विकेट पर 263 रन का मुकाबले वेस्ट इंडीज के पूरा टीम 215 रन पर आउट.\nदेश के करोड़ो हिन्दू सुहागिन आजु अपना मरद के लमहर उमिर के कामना करत करवा चौथ के व्रत रखली. दोसरा कवनो संप्रदाय में अइसन कवनो व्रत भा ‘डे’ मनावल जाव. एह साल पर साल का तरह करवा चौथ का खिलाफ सेकूलर बयानबाजी देखे सुने के ना मिलल आ सोनियो गाँधी माई बहिन के एह मौका पर बधाई दिहली.\nसंघचालक मोहन भागवत कहलन कि हिंदुत्व हिंदुवन के विरासत ह जागीर ना. कहलन कि जरूरी बा कि देश के नवहियन के उनुका जड़ का बारे में बतावल पढ़ावल जाव. दिल्ली के विज्ञान भवन में ‘इंसाइक्लोपीडिया ऑफ हिंदुइज्म’ के अंतरराष्ट्रीय संस्करण के विमोचन करत मोहन भागवत ई बाति कहलन.\nसीमा पर चौबीसो घंटा ना बीतल शान्ति के कि पाकिस्तान का तरफ से फेरू गोलाबारी शुरु हो गइल पूँछ इलाका में. भारतो का तरफ से मन भर जबाब दे दिहल गइल बा.\nखरीद प्रक्रिया से जुड़ल फाइलन के गायब होखला का चलते रक्षा मंत्रालय आजु 22 हजार करोड रुपिया के 20 गो हाॅक प्रशिक्षण विमान खरीदे के फैसला रद्द क दिहलसि आ नया से टेंडर मँगवले बावे.\nबीसीसीआई के दादागिरी का सोझा हथियार डालत राजस्थान क्रिकेट संघ आजु अपना चुन के आइल अध्यक्ष ललित मोदी के अध्यक्ष पद से हटा दिहलसि.\nबलात्कार पर आर आर पाटिल के बेहूदा बयान कहत सभे निन्दा करत बा. हालांकि बाद में पाटिल कहलन कि उ ई बात मजाक में कहले रहलन आ एकरा ला माफी चाहत बाड़े.\nमनसे उम्मीदवार सुधाकर खाडे पर लागल बलात्कार के आरोप पर महाराष्ट्र के गृहमंत्री रहल आर आर पाटिल कह दिहलन कि सुधाकर के विधायक बनला का बाद बलात्कार करे के चाहत रहुवे पहिले ना.\nप्रधानमंत्री नरेंद्र मोदी आजु चुनाव सभा में हरियाणा आ महाराष्ट्र के जनता से भाजपा के बहुमत वाली मजबूत सरकार बनवावे के गोहार लगवलन.\nइंफोसिस के संस्थापक एन आर नारायण मूर्ति काल्हु कंपनी के मानद अध्यक्ष के पद छोड़ दीहें. नारायण मूर्ति के मनसा बा कि उनुका के सरकार आपन सलाहकार बना लेव.\nदिल्ली के 12 तुगलक रोड वाला सरकारी कोठी के प्रधानमंत्री रहल अपना बाप चरण सिंह के स्मारक बनवावे खातिर चौधरी अजित सिंह काल्हु महापंचायत बोलववले बाड़न.\nभारत पाकिस्तान के सीमा काल्हु रात शांत रहल. लागत बा कि भारत के जबाब पाकिस्तान के बुझा गइल बा. असल में ओकरा अंदाजे ना रहे कि अतना तगड़ा जबाब भेंटा जाई. ऊ त बस कड़ा निन्दा के सोचले रहुवे.\nशुक का दिने पश्चिम बगाल के मुख्यमंत्री ममता बनर्जी राज्य के मामिला में बिना जरूरत दखल देबे खझातिर केन्द्र सरकार के आलोचना कइली. बर्दवान धमाका के जाँच केन्द्र एनआईए के दे दिहला से बेचैन बाड़ी ममता.\nPrevious Post: टटको में टटका खबर : 10 अक्टूबर 2014, शुक\nNext Post: हुदहुद माने का आ तूफान के ई नाम के राखल?


खबर एक नजर में (19 मई 2011) – टटका खबर\nखबर एक नजर में (19 मई 2011)\nसहकारिता मंत्री रामाधार सिंह के इस्तीफा\nऔरंगाबाद कोर्ट से सोलह बरिस पहिले फरार घोषित बिहार के सहकारिता मंत्री रामाधार सिंह इस्तीफा दे दिहले. काल्हु राजद प्रतिनिधिमण्डल राज्यपाल से भेंट कइले रहे आ अचरजजतवले रहे कि सोलह साल से फरार घोषित एह आदमी के कवना कारण से मंत्री बनावल गइल. इहाँतक कि रामाधार सिंह एहबात के अपना शपथोपत्र में नइखन बतवले.\nयूपी के भविष्य खातिर लड़ीहे राहुल\nकाल्हु अपना पार्टी के प्रदेश अधिवेशन में बोलत कांग्रेस के महासचिव राहुल गाँधी कहले कि उनकर मकसद चुनावी ना हो के यूपी के भविष्य सँवारे के बा. कहलन कि जइसे पूरा देश तरक्की करऽता उत्तरो प्रदेश वइसने तरक्की करो. दिन भर पार्टी के वक्ता लोग के सुनला का बाद साँझ के आपन संबोधन देत राहुल के कहना रहे कि ना जाने कवना गलती का चलते कांग्रेस अतना दिन से सरकार से बाहर बा. समय आ गइल बा कि एह पर मंथन कइल जाव आ सबक लिहल जाव. राहुल का नजर में कांग्रेस के कवनो विकल्प नइखे एहसे कांग्रेसियन के आपन आपसी मतभेद भुला के मिशन २०१२ में लाग गइला के जरुरत बा.\nकांग्रेस पंडाल में आग लागल\nकाल्हु बनारस में चलत कांग्रेस के प्रदेश अधिवेशन का पंडाल में शार्ट सर्किट का चलते आग लागला से हड़कंप मच गइल बाकिर पहिले से मौजूद फायर ब्रिगेड के कर्मचारी पाँच मिनट का भितरे आग पर काबू पा लिहले. ओह समय राहुल गाँधी मंच पर मौजूद रहले.\nबाबा रामदेव अपना जान पर खतरा बतवले\nयोग गुरु बाबा रामदेव काल्हु फेर कहले कि भठियारन से उनुका जान के खतरा बा काहे कि ऊ लगातार माँग करत बाड़न कि विदेश में जमा करिया कमाई के धन वापिस हिन्दुस्तान ले आवल जाव आ भठियरपन खतम करावल जाव. बाबा रामदेव कहले कि हजार आ पाँच सौ रुपिया के नोट बंद कर देबे के चाहीं काहे कि एहसे करिया कमाई वाला धन के सुविधा मिलेला. बाबा रामदेव इहो कहलन कि उनुकर कवनो राजनीतिक आकांक्षा नइखे आ ऊ कहियो कवनो राजनीतिक दल ना बनइहे.\nमायावती पलटवार कइली\nउत्तर प्रदेश के मुख्यमंत्री मायावती काल्हु कांग्रेस पर पलटवार करत कहली कि पाँच राज्यन के चुनाव का तुरते बाद पेट्रोल के दाम बढ़ा के कांग्रेस आपन जनविरोधी चेहरा देखा दिहले बिया. कहली कि केन्द्र चाहीत त बड़का उद्योगपतियन के दिहल जा रहल साढ़े चार लाख करोड़ के सबसिडी में कटौती कर के पेट्रोल के दे सकत रहे बाकिर ओकरा आम जनता से कवनो मतलब नइखे. कहली कि प्रदेश के पिछड़ापन के जिम्मेदार केन्द्र सरकार बिया जे प्रदेश के विकास खातिर माँगल धन नइखे देत.\nआँधी तूफान में कई दर्जन लोग के जान गइल\nबिहार यूपी समेत उत्तर भारत के कई इलाका में काल्हु साँझ आइल भयंकर तूफान का चलते कई दर्जन लोग के जान चल गइल. यूपी में २२ लोग के मौत के खबर बा त बिहार में चौदह लोग के. सैकड़ो मकान एह आँधी में उधिया गइल. बाद में भइल बरखा से उत्तर भारत में चलत भयंकर गरमी से जरुर लोग के राहत मिलल बा. कई जगहा गाछ आ बिजली के खंभा गिरला से बिजली आपूर्ति रुक गइल बा.\nमहाराजगंज के जिला बनावे के माँग\nकाल्हु कुछ लोग महाराजगंज के जिला बनावे के माँग ले के राजेन्द्र चौक पर प्रदर्शन कइल. महाराजगंज अबही सिवान जिला में बा बाकिर एकरा के जिला बनावे के माँग पिछला कई साल से हो रहल बा. लोग के कहना बा कि मौजूदा सांसद. विधायक, आ विधानपार्षदन के लापरवाही का चलते जिला बने के हर शर्त पूरा कइला का बावजूद महाराजगंज जिला नइखे बन पावल.\nयूपी पालिटेकनिक प्रवेश परीक्षा के रिजल्ट १५ जून ले\nआठ से दस मई तक भइल पालिटेकनिक प्रवेश परीक्षा के परिणाम १५ जून तक आ जाये के उमेद बा. जबकी तकनीकि कॉलेजन में प्रवेश खातिर भइल स्टेट इंट्रेंस एक्जामिनेशन के परिणाम ३० मई तक आ जाये के बतावल जात बा. यूपी के बोर्ड रिजल्टो ओही समय निकले के संभावना बा.\nखबर एक नजर में (18 मई 2011)\nखबर एक नजर में (22 मई 2011)


बुढ़िया माई - जयशंकर प्रसाद द्विवेदी - मैना: भोजपुरी साहित्य क उड़ान (Maina Bhojpuri Magazine)\nHome जयशंकर प्रसाद द्विवेदी विविध संस्मरण बुढ़िया माई - जयशंकर प्रसाद द्विवेदी\nबुढ़िया माई - जयशंकर प्रसाद द्विवेदी\n१९७९ - १९८० के साल रहल होई, जब बुढ़िया माई आपन भरल पुरल परिवार छोड़ के सरग सिधार गइनी। एगो लमहर इयादन के फेहरिस्त अपने पीछे छोड़ गइनी, जवना के अगर केहु कबों पलटे लागी त ओही मे भुला जाई। साचों मे बुढ़िया माई सनेह, तियाग आउर सतीत्व के अइसन मूरत रहनी, जेकर लेखा ओघरी गाँव जवार मे केहु दोसर ना रहुए। जात-धरम से परे उ दया के साक्षात देवी रहनी। सबका खाति उनका मन मे सनेह रहे, आउर छोट बच्चन खाति त उ सनेह के दरिया रहनी। लेकिन उनकर जीवन शुरुए से दुख दरद के लमहर बवंडर ले के आइल रहे।\nबुढ़िया माई के बचपन के नाम त राजेश्वरी रहल। उनकर नईहर खुसहाल आउर भरल पुरल रहे। बालपन त सबही के खुसी हंसी मे बीतिए जाला, उनकरो बीत गइल। फिर धीरे धीरे उनका बियाह के खाति लईका के खोज होखे लागल। उनका दुनो भाई, बाबू, चाचा-पीती लोग जी-जान से जुट गइल रहे। आखिर एक दिन लईको मिल गइल, पढल–लिखल नीमन संस्कारी परिवार से रहल उहो। खूब धूम-धाम से बरात आइल आउर उनकर बियाह हो गइल। लेकिन ओहि दिन से जइसे उनका सुख-चैन मे केहु के नजर लाग गइल। उ मरद जेकर उ मुहों ना देखले रहस, बियाहे के चार महीने के भीतरी देहांत हो गइल। ओहि दिन से उनका नइहर मे बिधवा के बस्तर पहिने के पड़ गइल। अपना मरद के सुख आउर साथ का होला, उनका भीरी जीए के एको पल नसीब न भइल।\nएक त बिधवा लइकी ऊपर से नइहर मे रहल, गाँव जवार मे त बहुते शिकाइतके बात होला। उनकर भाई उनके ससुरारी जा के लइकी के बिदाई खाति निहोरा कइल लोग। बाकि आपन लइका खोइला क दरद आउर ऊपर से गाँव समाज मे होखे वाला खुसुर फुसुर से तंग उहो लोग हामी ना भरलस। थक-हार के बात पंचईती मे गइल, पंच लोग समहुत हो के ई निर्णय कइलस की बात के लइकी के ऊपर छोड़ दिआव, लइकी चाहे त दुनों परिवार मिल के दोसर बियाह करावे या फेरु ससुरारी जाइल चाहे त ससुरारी वाला लोग बिदा करा के ले जाव। वैधव्य आउर सुहागिन होए क चुनाव रहल, लेकिन ओकरे बादो उ बिधवा बन के रहल मंजूर कईली। बिधवापन के आपन किस्मत आउर ससुरारी के आपन करमभूमि मान के उ ससुरारी आ गइली।\nबुढ़िया माई अपना घरे यानि ससुरारी मे एगो बिधवा नीयन अइनी। ऊंहवा अइला के बाद सबका के आपन बानवे ला सगरी उताजोग कइनी आउर कामयाबों भइनी। घर के दशा संभारे खाति उनका कईयो गो निर्णय लेवे के परल। अपना साहस से उ हर लीहल निर्णय सफल बनवली। उनकर पहिलका निर्णय छोट देवर के बियाह करावल रहल। बुढ़िया माई घर मे सबसे बड़ रहली, से सभे केहु उनका से सलाह जरूर लेहस। उनका परयास से घर मे खुसी लवटल। देवरानी के साल भर मे बेटा क जनम भइल, खूब खुसी मनावल गइल, सोहर गवाइल, बायन बटाइल। आपन कुले गोतिया दयाद नेवतबों कईली। लेकिन बुढ़िया माई से बीपत के त जइसे चोली दामन के साथ रहे, बेटवा जब ४ बरीस के भइल तब उनकर देवरो साथ छोड़ गइलन। अब घरे मे दु गो बिधवा मेहरारू, एगो छोट बच्चा, एगो उनका सबसे छोटका देवर अइसन हालत मे अइला के बाद घर संहरल आउर मुसकिल हो जाला। बुढ़िया माई त सती नीयन जीवन जीयते रहनी, उनका देख उनकर सबसे छोटका देवरो भी जीवन भर बियाह न करे क ठान लीहने।\nबुढ़िया माई क समय के संगे संघर्ष जारी रहल। अब घर आउर बाहर, खेती बारी के कूल्ही जीमवारी दुनों लोग अपना अपना सीरे ले लीहलस। एह तरे जिनगी के गाड़ी आगे घसके लागल। बुढ़िया माई दिन रात लईका के परवरिस करे आउर घर सम्हारे मे लाग गइलिन, काहे से कि उनका देवरानी आपन मानसिक संतुलन अपना मरद के जईते खो चुकल रहनी। बुढ़िया माई ओह लईका पर आपन कुल्हे दुलार लूटा दिहली । अब उहे लईका पूरे घर खनदान के चिराग रहल। लईका के देख भाल आउर ओकर नीमन परवरिस दीहल बुढ़िया माई के जीवन के सार बन गइल। बुढ़िया माई ओहमे सफलों भइनी। समय क चकरी त कबों न रुकेला। धीरे धीरे उ लईका भी बियाह जोग हो गइल। बुढ़िया माई फेनु अपना के एगो नवकी जिमवारी खाति तइयार कइली। लडिका क बियाह भइल, बुढ़िया माई लडिका के माँई आउर बाबू दुनों के फरज निभवलीन। बहुरिया के नचिगो न बुझाये दिहनि कि उ आपन सासु ना बानी। उ त बहुरिया खाति सग महतारी से बढ़ के हो गइनी।\nधीरे धीरे समय बीतत रहे, बुढ़िया माई घर आउर बाहर के सागरी जिमवारी अपने सिरे ओढ़ लिहली, काहें से कि उनकर सबसे छोटकों देवर जवन ओह घरी अक्सरुआ सवांग रहलन, एगो दुर्घटना के चपेट मे आ गईलन। चलहूँ फिरे लायक भी नाही बचलन। ओहि घरी घर मे एगो नवका मेहमानो आवे वाला रहल। नियति के का मंजूर बा, ई कोई ना जनेला। नवका मेहमान बिटवा के रूप मे घर मे आइल। ई समाचार एक बेरी फेरु से घर मे गीत गवनई, सोहर, बायन के दिन लौटा दीहलस। लेकिन खाली दु–चार दिन खाति, पंचवे दिन उनका छोटकों देवर भी उनका साथ छोड़ गइलन। शायद इहों पल भी बुढ़िया माई के ओतना नाहीं दुखी कइलस, जेतना दुखी उ आपन जिनगी मे अपना देवर के एगो बात के मान लीहनी। उ घटना बुढ़िया माई के जीवन के अइसन घटना रहल जवना के उ कबों न भुला पवली।\nएक दिन अइसन भइल कि उनका देवर उनका के बोलवलन, आउर कहलन कि सुनत हऊ हमरे लगे कुछ रूपिया हवुए, एके तू आपन दिन रात खाति रख ला। कहे से कि हम अब कुछे दिन के मेहमान बानी, ई रूपिया तहरा काम आई। का पता बा कि जवने लडिका पतोह मे तू दिन रात एक कइले बालू, ओहनी के तोहरे बुढ़ाई मे तोहार सेवा टहल करिहन सन कि नाही। ई सुनते बुढ़िया माई रोवे लगलिन आउर उ अपने लडिका के बोलाय के कहनी कि ए बचवा सुनत हउवा, तोहार छोटका बाबू कुछ रूपिया रखले बाड़न, उ तोहरा से छुपा के हमरा के देवल चाहत बाड़न। सुना ए बचवा, एगो तिल्ली लिया के ओह रूपिया मे तू आगी लगा दे। हमरा के उ रूपिया ना चाही। अगर हमरा आपन ए लडिका के पाले पोसे मे कवनों कमी होखल होई, त ऊपर वाला एगो आउर दुख दे दी, लेकिन उहो हमरा खाति कम्मे होखी। उनकर ई बात सुनके ओह घरी घर मे मौजूद सभे कोई रोवे लागल। अइसन रहनी उ बुढ़िया माई। अजुओ ले उनकर कहल कूल्ही बातन के लछिमन रेखा नीयन उनका घर मे मानल जाला। धन्य रहनी उ बुढ़िया माई आउर धन्य बा ओह घर के लोग जिनका के देवी नीयन बुढ़िया माई के सँग मिलल।\nनाम: जयशंकर प्रसाद द्विवेदी\nमैनेजिग एडिटर (वेव) भोजपुरी पंचायत\nबेवसाय: इंजीनियरिंग स्नातक कम्पुटर व्यापार मे सेवा\nसी-39 ,सेक्टर – 3\nचिरंजीव विहार, गाजियावाद (उ. प्र.)\nअंक - 62 (12 जनवरी 2016)


खेसारीलाल के जादू बरकरार बा – Anjoria\nसिनेमा भोजपुरी में अब खेसारीलाल यादव के सिक्का चलेला. उनकर फैन मेल एतना जबरदस्त बा कि आज खेसारीलाल यादव के नाँवे बहुत बा फिलिम के सफलता ला. आ ई बात फेर एक बेर साबित भइल बा उनका फिलिम ‘सपूत’ से जवना के जादू सगरी बिहार मे देखे के मिलल बा.\nफिलिम के सफलता से खुश खेसारीलाल यादव के कहना बा कि – ‘सपूत’ वाकई काबिले तारीफ बा. एह फिलिम के निर्देशन युवा फिल्मकार मुकेश पांडे कइले बाड़न आ खेसारी पहिला बेर उनुका साथे काम कइलन एह फिलिम में.


हमहुँ देवता के परसाद चढ़इतीं – बतंगड़ 60 – Anjoria\nनवम्बर 6, 2017 हिन्दू आतंकवाद\nपिछला हफ्ता तीन चार गो अइसन बाति सामने आइल जवना प बतंगड़ के पूरा गुंजाइश रहल. देह से अपाहिज बाकिर दिमाग से चौकन्ना आ तेज मशहूर वैज्ञानिक स्टीफेन हॉकिन्स कहलन कि हो सकेला आगा चलि के अइसन रोबोट बनि जाव जवन आदमी प हावी हो जाव. पता ना ऊ ई बाति का सोच के कहलन. कुछ दिन पहिलहीं खबर आइल रहल कि रोबोट के नागरिकता देबे वाला पहिला देश हो गइल बा सउदी अरब. सउदी सरकार एगो जनानी रोबोट के अपना देश के नागरिकता दे दिहले बावे. सबसे खात बाति ई रहल कि एह जनानी रोबोट के अतना आजादी बा जतना ओह देश के जनानी सपना ना देख सकसु. मरदन का भीड़ बीच मुँह उघार के चले आ पता ना का का करे के आजादी बा एह रोबोट के.\nदोसर खबर बबुआ से जुड़ल रहुवे. अपना देश के मशहूर बबुआ एह घरी कमाल के बयानबाजी करे लागल बाड़न. करीब करीब सगरी बड़का नेतवन का लगे घोस्ट राइटर रहेलें. ई लोग भूत ना होखे मौजूद रहेला बाकिर सामने ना आवे एहसे एह लोग के घोस्ट मान लीहल गइल. से बबुआ के घोस्ट राइटर का बारे में सवाल उठे लागल त बबुआ खुदही एकर खुलासा क दीहलन कि ई सगरी काम उनुकर कुकुर पिद्दी के काम ह. एह पिद्दी के चरचा दबे छिपे पहिलहूँ होत रहल बा. बबुआ का गोल में वइसे त कुकुरन के कवनो कमी कबो ना रहल. उनुका महतारियो का लगे एगो डिग्गी रहुवे. अपना बबुआ के कुकुर प्रेम देखत डिग्गी के उनुका जिम्मे दे दिहले रही. बाकिर असली पिद्दी का सोझा एह डिग्गी के भाव ना जम सकल. आखिर असल असले होला आ नकल नकले. अब पिद्दी के जानकारी सभका हो गइला का बाद ओह गोल के नकली पिद्दियन के भद पीटा गइल बा. एहसे ऊ लोग अब अउरी तेजी से आपन पोंछ हिलावे आ गोड़ चाटल शुरू क दिहले बा अपना मालिक के.\nएही बीच भूटान के राजा अपना रानी आ राजकुमार का साथे भारत दौरा प अइलन त पीएम मौदी से भेंट करे गइलन. एह मुलाकात के एगो फोटो सामने आइल जवना में पीएम राजकुमार का सोझा झुक के नमस्कार करत बाड़न. ई देखते बबुआ के गोल के पिद्दियन के लहर लाग गइल. कहे लगले कि देखीं, वंशवाद के खिलाफत करे वाला मोदी कइसे एगो राजकुमार के सोझा नव के प्रणाम करत बाड़ें. अब एह पिद्दियन के ई समुझावल त बहुते मुश्किल होखी कि सियासत आ सम्मान में लइकन साथे लइका बनि के खेलल लइकाईं ना होखे. असल में बबुआ के पिद्दियन के शिकायत एहसे बा कि पीएम ओह लोग के युवराज का पाछा त हाथ धो के लागल बाड़न बाकिर दोसरा देश के असली राजकुमार के सलामी दागत बाड़न. त एक बेर फेर दोहराएब कि असल असले होला आ नकल नकले. अगर एकरा के गलत साबित करे के होखे त बबुआ के नकली पिद्दी लोग असली पिद्दी से बेसी समझदार बनि के देखा देव.\nअब पिद्दी के कमाल बतियावे का चक्कर में असली कमाल हासन के बाति छूटे के ना चाहीं. तमिलनाडु के एगो सिनेमा कलाकार हासन, जिनकर चाची 420 समेत कई गो हिन्दी फिलिमन में कमाल के काम हमनियो का देखले बानी जा, एगो बयान दे के हिन्दू आतंकवाद के साँच बता दिहलन. कहलन कि हिन्दू आतंकवाद के अब झुठिलावल ना जा सके आ ई अब उजागर होखे लागल बा. भगवान उनुका मुँह में घीव चीनी घोरसु आ उनुकर कहल साँच हो जाव त हमहुँ देवता के परसाद चढ़इतीं. इस्लामी आतंकवाद के इस्लामी माने के त छोडिए दीं, इस्लामी आतंकवादी संगठन इस्लामी स्टेट आफ इराक आ सीरिया के नाम के इस्लामी लुकावे का फेर में सभे ओकरा के आइसिस कहेला. अल्लाहु अकबर के नारा लगावत कत्लेआम करत लोगन के मजहब के नाम लेबे में एह लोग के पसीना छूटे लागेला. इस्लामी आतंकवाद के बाति लुकावे छिपावे का फेर में पिछला कांग्रेसी सरकार हिन्दु आतंकवाद के नाम उबीचले रहुवे. काश सचहूँ के हिन्दु आतंकवाद रहीत त ई लोग एकरो नाम लेबे में डेराइत. से हम त अब इहे मनावत बानीं कि जइसे साइफी लेखकन के सपना बाद में वैज्ञानिक अपना मेहनत से साँच बना देलें वइसहीं कवनो बेंवतगर मनई हिन्दूवनो में सामने आइत आ हिन्दू आतंकवाद के कल्पना साँच क दीत.\nहम त परसादी चढइतीं आ रउरा ?\n(अतवार5नवम्बर 2017 का दिने कोलकाता से छपे वाला अखबार समाज्ञा में अँजोर भइल.)


Bihar Chunav 2022 Municipal body elections through the electoral system Bhojpuri - Bhojpuri: बिहार में अब जनता खुदे चुनिहन आपन मेयर प्रत्यक्ष, निर्वाचन प्रणाली से होई नगर निकाय के चुनाव – News18 हिंदी\nBhojpuri: बिहार में अब जनता खुदे चुनिहन आपन मेयर प्रत्यक्ष, निर्वाचन प्रणाली से होई नगर निकाय के चुनाव\nबिहार में मेयर आs उप मेयर के चुनाव अब सीधे जनता के बीचे होई. माने ,अब जनता ही प्रत्यक्ष निर्वाचन प्रणाली से आपन मेयर चुनिहन. ई बात के अईल के बाद , हर बर्ग में एगो बढ़िया मैसेज जरूर गईल बा. अब त हर गली -कुच्चा में एगो मेयर साहेब जरूर लउकिहन.\nLast Updated : January 24, 2022, 17:18 IST\nप्रजातन्त्र में जनता ही जनार्दन बा ,एकरा प राज्य सरकार एक बार फेरु से जनता के हाथ में पावर देवे के काम कईलस आ s कहाऊत के मोहर लगा देलस. बिहार सरकार नगरपालिका (संशोधन) अध्यादेश – 2022 ला के बिहार सरकार एगो बढ़िया पहल कईलस.\nअब तक बिहार में मेयर -उप मेयर के चुनाव वार्ड पार्षद करत रहे लोग .वार्ड पार्षद के जनता आपन भोट देके जितवावत रहे ,आs पार्षद लोग मिल के वार्डे पार्षद में से मेयर उम्मीदवार के पक्ष में भोट डालत रहे लोग . मतलब की पार्षदे लोगन के हाथें जादुई छड़ी रहत रहे कि केकरा मेयर बनावे के बा . बस , एहि में खुबे खेला होत रहत रहे . मेयर चुने के होखे , चाहे नगरपालिका के अध्यक्ष चुने के होखे ,मय पार्षद भोट के बदला में नोट के भाषा सुनत रहे लोग. मतलब ,खूब खेला होत रहे , मुर्गा-दारू के पार्टी से शुरू होत ई खेला ,रातों रात में पार्षद के दुआरी प स्कार्पियो गाड़ी त खाड़ हो जात रहे . गरीब से गरीब पार्षद, एगो गाड़ी के मालिक जरूर बन जात रहन .\nसालों साल तक वार्ड पार्षद लोग बहुते छान पगहा तुड़ववले बा . मेयर होखस आs चाहे नगरपालिका के अध्यक्ष होखस , सभे लोग बेलगाम होके मनमाना काम करत रहे . करोड़ो खर्चा के बाद बिकास के नाम प त खाली लूट नु होई. कागज प काम जादे होत रहत रहे , गली-नली के निर्माण में करोड़ो के खेल होत रहत रहे .\nएहि सन्दर्भ में समाज सेवी कमलेश तिवारी से बात भईल. अमेरिका में इंजीनियर रहन, 42 बरिस के कमलेश तिवारी नोकरी -चाकरी छोड़ के आपन घरे अईले कि एहिजा बहुते काम करब . बहुते कोसिस भी कइलें, आरा शहर के मेन नाला के साफ करे के बहुते कोशिश कइलें ,लेकिन चारो ओर कचरा के पहाड़ , एन एच के सन्डक प शहर भर के कचरा फेंक देला से सड़क जाम ,बदबू से लोगन के हालत खराब . तिवारी जी अमेरिका नियन आपन नगरनिगम के एरिया के दुरुस्त कईल चाहत रहन , कs त ना पईलन , खुदे छितरा गईलें . नगर निगम के एह तरह के सैकड़न काम हो रहल बा जेकरा देख के इहे कहल जा सके ला कि ई नगर निगम अब , ‘नरक निगम ‘ बन गईल बा . जगजीवन राम के गांव ‘चंदवा’ के रहे वाला कमलेश तिवारी से पूछनी कि का कहनाम बा ई मुख्यमंत्री के नगर निगम एक्ट 2022 के अईला के बारे में, ऊहां के धड़धड़ा के कहनी कि पिछलका4बरिस में मुजफ्फरपुर आs आरा नगर निगम में3-3 बार मेयर बने खाती करोड़ो के खरीद -फरोख्त होत रहल.\nसरकार के ई कदम से हॉर्स ट्रेडिंग के खेल ना होखी. मय वार्ड पार्षद लोगन के हुंहार लेखा मुंह भईल रहे . बिहार सरकार ई जवन अध्यादेश लाइल बिया एकरा में त जनता के भाव बढ़ल गईल बा . बस जनता आपन पावर समझे . अब चुनाव जनता के प्रत्यक्ष रूप से आपन वोट देके चुने के बा ,त तनि समझदारी त देखावे के पड़बे नु करी .\nमुकुल यादव ,राष्ट्रीय जनता दल के युवा नेता ,जेकर हर वर्ग में बहुते इज़्ज़त बा . जब हम एहि बारे में पूछनी त युवा राजद नेता आ s आरा नगरनिगम के वार्ड सदस्य मुकुल यादव से पूछनी कि ई एक्ट से का फायदा होई जनता के .? मुकुल बोललन कि मुख्यमंत्री नीतीश के भ्रष्टाचार के ले के जवन जीरो टॉलरेंस बा ,ई अध्यादेश उनकर ई मिशन के बल देत बा. पहिले जे भी मेयर बनलन ,ऊ खाली लुटे के फेरा में रहलन . बाकी ई नयका नियम अइला से, विकास ,गली से निकल के सड़क पर आई. अब मेयर शहर के विकास करे के कदम उठइहन. बहुत अईसन जगहा बा , जवन कवनो वार्ड में ना आवे , आs ऊ जगह के बिकासे ना होखे .अब ओकर बिकास होई . राजद सामाजिक बिकास खातिर जानल जा ला . त नीतीश आर्थिक बिकास ख़ातिर पहचान बा .ई के ,आर्थिक विकास कइलन . मुकुल कहलन कि अब ,नीतीश जी ,राजनीतिक बिकास करे के सोंचत बाड़न . ई कदम उंकर राजनीतिक बिकास देने ले जा रहल बा. मेयर के उम्मीदवारी के ले के मुकुल कहलन कि जतना लोग मेयर के चुनाव में उतरहिं ,लोकतंत्र ओतने मजबूत होई.\nबिहार नगरपालिका अधिनियम-2007 के धारा 23 और धारा 25 में संशोधन कईल गईल हा . दुनों धारा में मेयर (महापौर) उप महापौर या अध्यक्ष व उपाध्यक्ष के मुख्य पार्षद आs उप मुख्य पार्षद के पदनाम से सूचित कईल गईल बा . धारा 23 की तीन उपधारा के माध्यम से मुख्य पार्षद और उप मुख्य पार्षद के आम निर्वाचन आs बैकल्पिक परिस्थिति में निर्वाचन के व्यवस्था देल गईल बा . अइसहीं धारा 25 के तीनों उपधारा में संशोधन के माध्यम से दुनों पद से हटावे या पदत्यागे के व्यवस्था देल गईल बा . सरकार ई जवन अध्यादेश लाइल बिया , एकरा में त जनता के भाव बढ़ ही गईल बा, बस जनता आपन पावर समझे ! चुकी , अब चुनाव जनता के प्रत्यक्ष रूप से , आपन वोट देके चुने के बा ,त तनि समझदारी देखावs हीं के पड़ी.\nTags: Bhojpuri News, Bihar election, Bihar Elections\nFIRST PUBLISHED : January 24, 2022, 17:18 IST